Summary: Yhdysvallat vetää joukkonsa pois Libyasta turvallisuussyistä.

Libyan hallituksen joukkojen ja sitä vastaan taistelevan niinsanotun Libyan kansallisarmeijan väliset yhteenotot ovat jatkuneet pääkaupungin Tripolin eteläpuolella.
 Kansallisarmeija eteni kuluneen viikon aikana noin 20 kilometrin päähän Tripolin keskustasta ja valtasi kaupungin kansainvälisen lentokentän.
 Tämän päivän aikana eteneminen näyttää pysähtyneen. Libyasta tihkuneiden tietojen mukaan kansallisarmeija on kärsinyt myös tappioita yhteenotoissa lentokentän lähistöllä.
 Hallitusta tukevat joukot ovat ilmoittaneet aloittavansa vastaiskun, operaatio Vihan tulivuoren, karkottaakseen hyökkääjät. Vastaiskusta ei kuitenkaan toistaiseksi ole nähty mainittavia merkkejä.
 Libyan ilmavoimat on tehnyt muutamia ilmahyökkäyksiä kapinallisten kohteisiin. Myös kapinallisarmeijan hävittäjä on tehnyt iskun hallituksen joukkoja vastaan.
 Libyan kansallisarmeijalla  kerrotaan olevan  muutamia neuvostoliittolaisvalmisteisia MiG-21-hävittäjiä, joita se olisi saanut Egyptiltä.
 Ilmaiskujen uhreista tai vaikutuksista ei ole tietoa. Ranska kertoo saaneensa Libyan johdolta tiedon, että alkuviikolla puhjenneessa sodassa olisi kuollut ainakin 21 ihmistä.
 YK vaatii, että Tripoliin on saatava kaksi tuntia kestävä tulitauko, jotta haavoittuneet saadaan turvaan. Tänään vaatimukseen ei suostuttu.
 Tripolissa olevat toimittajat kertovat, että kaupungin asukkaat hamstraavat elintarvikkeita ja polttoainetta.
 Yhdysvallat siirsi tänään sunnuntaina suurimman osan Libyassa olevista sotilaistaan Välimerellä oleville laivaston aluksille. Siirtoa perusteltiin turvallisuussyillä. USA:lla on ollut Libyassa pieni osasto, jonka tehtävänä on tukea Libyan hallitusta taistelussa maassa toimivia Al-Qaida- ja Isis-terroristijärjestöjä vastaan.
 Taistelut lähestyvät Libyan pääkaupunkia – päälentokenttä on välillä hallituksen, välillä kapinallisten hallussa
 YK:n turvallisuusneuvosto kehottaa kapinalliskenraalia perääntymään Libyassa

Taistelut jatkuvat Tripolissa – Libyan hallituksen ja kapinallisten ilmavoimat alkoivat tehdä ilmaiskuja


Summary: Kansainvälistä romanien kansallispäivää vietetään 8. huhtikuuta. Liputuspäiväksi se ei ole vielä vakiintunut.

Seinäjoen kaupungintalon salkoon nousee kansainvälisenä romanien kansallispäivänä maanantaina ensimmäistä kertaa romanien oma lippu.
 – Onpa todella hienoa, kommentoi romaniasiain neuvottelukunnan vs. pääsihteeri, neuvotteleva virkamies  Henna Huttu , kun kuulee mitä lakeuksilla tapahtuu.
 Hutun mukaan Seinäjoen kaupunki on edelläkävijöiden joukossa, kun on päättänyt liputtaa romanien lipulla. Hän arvelee, että Suomessa on puolen kymmentä kaupunkia, joissa näin tehdään.
 Romanilipun käyttäminen kertoo myönteisestä asennoitumisesta vähemmistöjä kohtaan.  Henna Huttu
 Esimerkiksi Helsingin kaupunki on liputtanut vuodesta 2015 lähtien romanipäivänä, mutta Helsingissä on päädytty käyttämään Suomen lippua. Aloitteen liputtamisesta aikanaan Helsingissä tehnyt kaupunginvaltuutettu  Thomas Wallgren  kertoo, että romanit itse olivat silloin Suomen lipun kannalla.
 – He halusivat Suomen lipulla tuoda esiin Suomen kansalaisuuttaan.
 Kansainvälinen romanipäivä ei ole virallinen liputuspäivä. Henna Hutun mukaan liputtaminen romanipäivänä yleistyy kuitenkin vähitellen. Hän soisi, että useammissa kaupungeissa salkoon vedettäisiin juuri romanien oma lippu.
 – Romanilipun käyttäminen kertoo myönteisestä asennoitumisesta vähemmistöjä kohtaan.
 Seinäjoki sai lipun lahjaksi
 Seinäjoen kaupungille romanilipun on lahjoittanut maakunnallisesti toimiva romanikulttuurin yhdistys Lakeuden Romanit. Yhdistys iloitsee ensinnäkin siitä, että Seinäjoella kaupungintalon salkoon nousee huhtikuun kahdeksantena lippu ja toiseksi siitä, että se on romanien oma lippu.
 – Tuntuu hienolta, että kaupunki huomioi romanivähemmistöä tällaisella eleellä, puheenjohtaja  Jari Stenroth  toteaa.
 Yhdistyksen varapuheenjohtaja  Jaakko Laakso  sanoo, että romanilippu on muodostunut viime vuosina tärkeäksi osaksi romaniväestön yhteisöllisyyttä Suomessakin.
 – Suomen lippu on Suomen romaneille isänmaan symboli, mutta romanilippu sen rinnalla on kaksoisidentiteetin merkki, Laakso sanoo.
 Tärkeä päivä romaneille
 Romanien kansallispäivää on vietetty vuodesta 1990 lähtien. Suomessa se hyväksyttiin almanakkaan viisi vuotta sitten. Päivämäärä 8.4. juontaa juurensa vuoteen 1971. Silloin järjestettiin Lontoossa ensimmäinen kansainvälinen romanikongressi ja hyväksyttiin romanien lippu.
 Henna Huttu arvioi, että romanien kansallispäivällä on paljon symbolista merkitystä.
 – Päivä on myös siinä mielessä tärkeä, että silloin voidaan esimerkiksi kouluissa luontevasti puhua romaneista ja tuoda esiin heidän kulttuuriaan.
 Projektipäällikkö  Päivi Majaniemi  Suomen Romaniyhdistyksestä toteaa, että yhteisölle omasta kansallispäivästä on tullut merkittävä päivä.
 – Eri puolilla Suomea, missä vain on aktiivisia romanijärjestöjä, järjestetään monenlaisia tapahtumia.
 Myös Majaniemi toivoo, että liputtaminen lisääntyisi romanipäivänä. Hän on yllättynyt uutisesta, että Seinäjoen kaupungissa salkoon nousee romanilippu.
 – Sehän kuulostaa loistavalta. Olen aivan hämmentynyt. Tiedän, että paikoin romanit ovat tällaista esittäneet, mutta tavallisesti esitykset eivät ole saaneet vastakaikua.
 Wikipedia
 Romanien lipusta kerrotaan  romanit.fi  -sivustolla näin:
 Lipun sininen väri symboloi taivasta, vapautta, hengellisyyttä ja ikuisuutta, vihreä taas luontoa, maata, hedelmällisyyttä ja elämän käsinkosketeltavia puolia.
 Punainen 16-puolainen pyörä symboloi hevosten vetämien vankkurien, matkustamisen, kasvun ja kehityksen lisäksi myös romanien intialaista alkuperää - heidän "kotimaataan", josta he lähtivät jo 800-luvulla.
 Pyörä on samantapainen kuin Intian lipussa näkyvä chakra, jossa on 24 puolaa, aivan kuten tunteja vuorokaudessa.

Monien vieroksuma lippu nousee Seinäjoen kaupungin salkoon romanien kansallispäivänä – romaniaktiivi: "Olen aivan hämmentynyt"


Summary: Suomen kansallispeli vaatii urheilijalta monipuolisia taitoja. Niiden kehittymistä mitataan joka kevät.

Tästä on kyse Superpesisjoukkue Sotkamon Jymyn tapahtumassa mitataan pelaajien fyysisiä ja taidollisia ominaisuuksia. Pesäpallomailalla lyöty pallo kiitää lähes 180 kilometrin tuntinopeudella. Käsin heitetty pallo yltää melkein samaan. Joukkueen paras pelaaja nousee merkittävään asemaan Sotkamon Jymyn tulevan kesän otteluissa.
 Ihmissilmä pystyy tuskin näkemään, kun lähes 180 kilometrin nopeudella kiitävä pallo kolahtaa liikuntasalin takaseinässä olevaan verkkoon.
 Käynnissä on Sotkamon Jymyn oma Karra Trophy -tapahtuma, jossa mitataan joukkueen pelaajien fyysisiä ja taidollisia ominaisuuksia. Tutkalla mitattuna pesäpallomailalla lyötyyn palloon saadaan kovimmat vauhdit. Parhaimmat heittokädet viskaavat pallon runsaan 140 kilometrin tuntinopeuteen.
 Tarvitaan taitoa ja fysiikkaa, mutta jos keskittyminen herpaantuu, kummallakaan ei tee mitään.  Roope Korhonen
 Fysiikka, taito ja henkinen kestävyys nousevat avainasemaan, kun pesäpalloilija on tositoimissa. Runsaan viikon kestävän tapahtuman aikana ratkaistaan voittaja, joka nousee merkittävään asemaan tulevan kesän otteluissa.
 – Kauden jälkeen moni tämän tapahtuman voittaja on palkittu vuoden parhaana pesäpalloilijana, sanoo Sotkamon Jymyn päävalmentaja ja pelinjohtaja  Jani Komulainen .
 Komulaisen mukaan pesäpallo on monipuolinen laji, koska pallon on kuljettava lujaa niin lyömällä kuin heittämällä. Urheilijan pitää myös juosta nopeasti 30 metriä ja hallita taitolyönnit. Vastaavia elementtejä ei ole monessa muussa lajissa.
 – Ainoastaan tulee mieleen tennis, jossa tarvitaan samantyyppistä osaamista.
 Nopeustutkalla mitataan lyönti- ja heittonopeudet. Timo Sihvonen / Yle
 Pallon lyöminen ja heittäminen ovat vain kaksi osa-aluetta nyt 16. kerran järjestettävässä Karra Trophy:ssä. Ensimmäisten kolmen päivän aikana käydään runkosarja, jossa mitataan monin eri testein pesäpalloilijalle tärkeitä osa-alueita.
 Ensimmäisenä päivänä kellotetaan juoksunopeudet ja mitataan hyppykorkeudet. Toisen päivän teemana ovat lyönti- ja heittonopeudet sekä pienet lyönnit. Kolmantena päivänä tarkastelun kohteena ovat nopeuskestävyys sekä kovat lyönnit ja niiden tarkkuus.
 Pesäpallokonkari johdossa
 Tänä vuonna kahden päivän jälkeen johdossa oli lyöjäjokeri  Roope Korhonen , joka on fyysisesti vahva pelaaja ja hyvä lyöjä. Korhonen onnistui voittamaan tapahtuman viimeksi vuonna 2007.
 – Tarvitaan taitoa ja fysiikkaa, mutta jos keskittyminen herpaantuu, kummallakaan ei tee mitään. Sama on pesäpallokentällä, missä homma on usein pääkopasta kiinni, sanoo Korhonen.
 Pienet lyönnit ovat painopisteenä Jymyn harjoittelussa. Mallia näyttää Roope Korhonen.  Tiia Korhonen / Yle
 Pelinjohtaja Jani Komulainen katselee kahden ensimmäisen päivän tuloksia ilahtuneena. Joukkue on kehittynyt ja pienten lyöntien keskiarvo on koko joukkueen osalta parantunut.
 – Viime kaudella vaihtotilanteissa lyötiin luvattoman paljon laittomia lyöntejä. Nyt 20 lyönnin keskiarvo on parantunut 3–4 lyönnillä viime vuoteen verrattuna, sanoo Komulainen.
 Runkosarjan jälkeen pelaajat kilpailevat samoissa lajeissa playoff-peleissä. Ensi viikon keskiviikkona finaalissa kohtaavat kaksi parasta kilpailijaa.
 Sinkoaisiko pallo yhtä terävästi sinun kädestäsi? Jutun keskusteluosio on auki kello 22.00 saakka.
 Aiheesta lisää:
 Hutunkeitto, haava ja kärpänen – testaa, miten hyvin tunnet kansallispelin
 Tältä näyttää maailman kovin pesäpallolyönti siepparin silmin

Ammattilainen viskaa pesäpallon yli 100 kilometrin tuntinopeuteen – Katso vauhdikas video


Summary: Viron venäjänkieliset kokevat tulleensa petetyiksi, kun taas kulttuuriväki pelkää populismin nousua, kirjoittaa Ylen toimittaja Tallinnassa Silja Massa.

Virossa on syntynyt yllättäen hallitussopu, kun kolme puoluetta – Keskusta, oikeistolainen Isänmaa ja oikeistopopulistinen Ekre –  julkistivat yhdessä laatimansa hallitussopimuksen .
 Sopimuksen mukaan hallituksen johdossa jatkaa keskustapuolueen puheenjohtaja  Jüri Ratas.  Ratas on toiminut Viron pääministerinä vuodesta 2016.
 Talousministeriksi on nousemassa keskustapuolueen  Taavi Aas,  sisäministeriksi Ekre-puolueen johtaja  Mart Helme , valtiovarainministeriksi tämän poika, toinen Ekre-politiikko  Martin Helme , puolustusministeriksi Isänmaa-puolueen  Jüri Luik  ja oikeusministeriksi Isänmaa-puolueen  Raivo Aeg .
 Reformipuolueen Kallasta oli povattu pääministeriksi
 Maaliskuun parlamenttivaalien jälkeen Virossa pidettiin varmana, että vaalit voittaneesta reformipuolueesta tulee uusi pääministeripuolue ja sen johtajasta  Kaja Kallaksesta Viron uusi pääministeri .
 Yllättäen toiseksi eniten ääniä saanut keskustapuolue aloitti kuitenkin hallitusneuvottelut konservatiivisen kansanpuolueen Ekren ja kansallismielisen, oikeistolaisen Isänmaa-puolueen kanssa.
 Keskustapuolueella, Isänmaalla ja Ekrellä on enemmistö parlamentin 101 paikasta – yhteensä 57 edustajaa.
 Yhdessä nämä kolme puoluetta siis pelasivat vaalivoittajan ulos hallituksesta.
 Avainasemassa oli Isänmaa-puolue, jolla on parlamentissa kaksitoista paikkaa. Jos se olisi suostunut reformipuolueen ehdottamaan hallitusyhteistyöhön, Viroon olisi syntynyt reformipuolueen, Isänmaan ja sosiaalidemokraattien muodostama hallitus.
 Venäjänkieliset ja kulttuuriväki vastustavat
 Keskustan, Ekren ja Isänmaa-puolueen yhteishallitus yllätti monet etenkin siksi, että keskustapuolue on perinteisesti ollut venäjänkielisen kansanosan suosiossa. Ekre taas tunnetaan vahvasta Venäjä-vastaisuudestaan.
 Ekre on ajanut koulutuksen muuttamista Virossa kokonaan vironkieliseksi, kun taas keskustapuolue puolusti vaaleissa venäjänkielisten oikeutta saada opetusta omalla kielellään.
 Monet Viron venäjänkielisistä kokevat nyt Jüri Rataksen pettäneen heidän luottamuksensa.
 Mielipidemittausten mukaan keskustapuolueen kannatus onkin laskenut vaalien jälkeen selvästi.
 Myös keskustapuolueen sisällä kuohuu. Etenkin puolueen "venäläissiipi" on vastustanut äänekkäästi Ekren kanssa muodostettavaa hallitusta. Puolueen nuori, nouseva tähti  Raimond Kaljulaid  ilmoitti eroavansa puolueesta.
 Joidenkin analyysien mukaan uusi hallitus on Jüri Ratakselle poliittinen itsemurha.
 Myös kulttuuriväki vastustaa uutta hallitusta. Sosiaalisessa mediassa on käynnissä liike avoimemman ja kansainvälisemmän Viron puolesta vastalauseena uudelle konservatiivihallitukselle.
 Sopimus ennustaa konservatiivista hallituskautta
 Ensimmäistä kertaa hallitukseen nouseva Ekre-puolue tunnetaan ennen kaikkea maahanmuuttokriittistä kannanotoistaan sekä konservatiivisesta perhepolitiikastaan. Puolueen mielestä avioliitto pitää säilyttää miehen ja naisen välisenä ja abortit pitäisi kieltää.
 Politiikan tutkijat Virossa pelkäävät nyt, että populistinen retoriikka normalisoituu ja leviää myös muihin puolueisiin ja Viron yhteiskuntaan laajemminkin.
 Uuden hallituksen julkaisemassa sopimustekstissä onkin maahanmuuttokriittinen ja konservatiivinen sävy.
 Hallitus aikoo seurata tarkasti Eurooppaan suuntautuvaa siirtolaisuutta. Viron maahanmuuttopolitiikka pysyy jatkossakin tiukkana.
 Rajavalvontaa tullaan tehostamaan ja puolustusvoimille luvataan vähintään kaksi prosenttia Viron bruttokansantuotteesta. Maassa laittomasti oleskelevia tullaan kontrolloimaan entistä tarkemmin.
 Sopimuksessa hallitus esittää myös lisäävänsä kansanäänestyksiä ja laillistavansa kansalaisaloitteiden tekemisen.
 Yksi hallituksen suunnittelemista kansanäänestyksistä koskee avioliittolakia. Samaa sukupuolta olevat eivät saa Virossa rekisteröidä parisuhdettaan.
 Tilanne voi vielä elää
 Reformipuolueen johtaja Kaja Kallas aikoo vielä äänestyttää parlamentilla oman hallituspohjansa luottamuksen. Hän on neuvotellut vähemmistöhallituksesta sosiaalidemokraattisen puolueen kanssa.
 Kallas on kuitenkin kommentoinut Viron medialle pitävänsä nousuaan pääministeriksi tässä tilanteessa erittäin epätodennäköisenä.
 Lue myös:
 Viron reformipuolue yllättyi vaalivoitosta – hallitusneuvotteluista on tulossa tiukat
 Äärioikeistopuolueelle ennustetaan Virossa vaalivoittoa – Tutkija: "Suomessa yhtä avointa rasismia tuskin hyväksyttäisiin"

Analyysi: Virossa puoluekolmikko pelasi vaalivoittajan ulos hallituksesta – oikeistopopulistit etenemässä johtopaikoille


Summary: Kurdit eivät voi loputtomiin ylläpitää al-Holin ylikuormittunutta pakolaisleiriä ja sairaalaa.

Avustusjärjestöt toivovat pikaista apua Syyrian koillisosassa, kurdialueella sijaitsevalle al-Holin pakolaisleirille. Leirille on sijoitettu terroristijärjestö Isisin taistelijoiden perheenjäsenet.
 Leirillä on runsaat 70 000 ihmistä, mikä on liian suuri määrä leirin ja siellä toimivien avustajien resursseille. YK:n arvion mukaan 92 prosenttia leirin asukkaista on naisia ja lapsia.
 Asukkaat tuotiin leirille Kaakkois-Syyriasta, Baghouzin kylästä, missä Isisin taistelijat kävivät viimeiset katkerat taistelunsa ennen kuin piiritetty joukko nujerrettiin lopullisesti.
 Isis-taistelijat ovat lähes kaikki kuolleet. Taistelijoiden vaimot ja lapset kuljetettiin al-Holiin, 240 kilometrin päähän. Uupuneille ihmisille matka oli raskas ja satojen ihmisten kerrotaan kuolleen matkan varrella.
 Yle Uutisgrafiikka
 Terroristijärjestö Isis on muodostunut symboliksi äärimmäiselle pahuudelle ja julmuudelle. Tästä syystä Isis-taistelijoiden perheenjäsenille on vaikea saada minkäänlaisia palveluita.
 Sairaanhoidon resurssit eivät riitä
 Sodan jaloissa vuosia viettäneet naiset ja lapset tarvitsisivat kuitenkin monenlaista apua. Kaikkein akuutein on terveyspalveluiden tarve.
 Al-Hol sijaitsee Hasakan kaupungin lähellä. Hasakan alueen sairaalat ovat ylikuormittuneet pakolaisista, joiden vammat ja sairaudet vaativat välitöntä hoitoa.
 Hoitoa ei kuitenkaan ole lainkaan tarpeeksi tarjolla. Uutistoimisto Reutersin toimittaja on käynyt katsomassa hoitotilannetta sairaaloissa.
 Toimittajan mukaan vakaviakin tapauksia joudutaan käännyttämään pois, kun vielä vakavampia on hoitajien edessä yllin kyllin.
 Eräs äiti kertoi, ettei henkilöstö ehtinyt auttaa hänen puolivuotiasta vauvaansa, jolla oli sijoiltaan mennyt lonkka. Toinen nainen yritti turhan saada kipulääkettä, sillä räjähdys oli työntänyt metallikappaleen hänen kätensä rystysten sisään.
 Sairaalassa oli lukuisia nuoria, joilta oli amputoitu jäseniä, samoin kuin naisia, jotka kärsivät ampuma- ja sirpalehaavoista. Sairaaloissa on myös paljon nälkiintyneitä lapsia ja lapsia, joiden kasvu on kärsinyt ravintopulan takia.
 Mihin pakolaiset voidaan siirtää?
 Al-Holin leirissä on YK:n tietojen mukaan taistelijoiden perheenjäseniä kaikkiaan 43 maasta. Kokonaan ilman vanhempiaan jääneitä lapsia on satoja.
 Seutu on kurdihallinnon hoidossa. Kurdiviranomaiset painottavat, etteivät he voi ylläpitää suurta pakolaisleiriä loputtomiin. He toivovat, että asukkaat siirrettäisiin muualle.
 Kansainvälinen Punainen risti vetoaa pakolaisten lähtömaihin, että ainakin orpolapset otettaisiin takaisin. Heille yritetään löytää sukulaisia, jotka voisivat ottaa lapset hoiviinsa.
 Kun lasten henkilöllisyys on selvitetty, Punainen risti ottaa yhteyttä kyseisen maan viranomaisiin, jotta lapsi voitaisiin siirtää sukulaisilleen, kertoo järjestön johtaja Peter Maurer  Time-lehden haastattelussa .
 Lisää aiheesta:
 "Ajatus, että naiset olisivat viattomia uhreja, ei pidä paikkaansa" – Naiset ja lapset Syyriasta palaavia vierastaistelijoita suurempi ongelma
 Syyriaan ja Irakiin lähti Suomesta 80 jihadistia, mukana 20 naista – näppäinterrorismia ja lastenhoitoa Isisin hyväksi

Sodassa vammautuneet Isis-äidit ja -lapset kurjissa oloissa


Summary: Ylen työaiheista vaalitenttiä ovat kommentoimassa suorana verkossa Elina Pylkkänen ja Aki Kangasharju.

Tänään tiistaina joukko kansanedustajaehdokkaita pääsee kertomaan, millä keinoin he loisivat Suomeen lisää työpaikkoja ja nostaisivat työllisyysastetta. Yle näyttää työaiheisen vaalitentin TV1:ssä ja  Yle Areenassa  kello 21 alkaen.
 Tenttiä ovat kommentoimassa suorana verkossa Palkansaajien tutkimuslaitoksen johtaja  Elina Pylkkänen  ja Elinkeinoelämän tutkimuslaitos Etlan toimitusjohtaja  Aki Kangasharju .
 Asiantuntijat analysoivat muun muassa sitä, puhutaanko lähetyksessä olennaisista asioista sekä sitä, miten vaikuttavia ratkaisuja poliitikot esittävät.
 Työaiheisiin kysymyksiin on vaalitentissä vastaamassa kunkin eduskuntapuolueen valitsema, työllisyyskysymyksiin perehtynyt ehdokas.
 Puolueet, Eduskunta
 Tenttiin osallistuvat  Mikaela Nylander  RKP:stä,  Ville Tavio  perussuomalaisista,  Elina Lepomäki  kokoomuksesta,  Ville Skinnari  SDP:stä,  Simon Elo  sinisistä,  Katri Kulmuni  keskustasta,  Paavo Arhinmäki  vasemmistoliitosta,  Maria Ohisalo  vihreistä ja  Tomi Kuosmanen  kristillisdemokraateista.
 Lue täältä, minkä keinon vaalitenttiin tulijat nimesivät jo etukäteen tärkeimmäksi keinoksi työllisyysasteen nostamiseksi .
 Tutustu eduskuntavaaliehdokkaisiin myös  Ylen vaalikoneessa  ja  Yle Areenan  vaalisivulla.
 Työaiheisen vaalitentin juontavat Ylen toimittajat  Sanna Savikko  ja  Jyrki Hara .
 Asiantuntijoiden liveanalyysiä voit seurata tämän jutun alla noin kello 20.45 alkaen.

Miten hyviä keinoja poliitikoilla on työpaikkojen lisäämiseksi? Seuraa asiantuntijoiden analyysiä vaalitentistä suorana klo 21 alkaen


Summary: Oikeusministeri William Barr ilmoitti kongressin edustajainhuoneen kuulemisessa, että Muellerin raportti julkaistaan kokonaisuudessaan.

Ministerit, ministeriöt ja valtioneuvosto

Kongressin edustajainhuoneen kuulemisessa oli kyse oikeusministeriön budjetista, mutta oikeusministeri William Barria kärvennettiin välittömästi Venäjä-raportista.
 Hän kertoi, että raportti julkaistaan "viikon sisällä"

Muellerin Venäjä-tutkintaraportti julki "viikon sisällä"


Varningsmeddelande: Karvia, centrum 9.4.2019 kl. 14.55. Hälsofarlig rök i luften. Brand i Karvia centrum. Alla i området uppmanas hålla sig inomhus och stänga av ventilationen samt invänta meddelande om at faran är över. Satakunta räddningsverk.

Vaaratiedote Karviaan


Summary: Eduskuntavaalien ennakkoäänestys päättyy tänään.

Tänään päättyvästä eduskuntavaalien ennakkoäänestyksestä on tulossa vilkkaampaa, kuin missään aikaisemmissa eduskuntavaaleissa.
 Tiistaina kello 15 mennessä äänensä on antanut yli 1,3 miljoonaa suomalaista. Se on 32 prosenttia kaikista äänioikeutetuista.
 Vuonna 2015 viimeisen ennakkoäänestyspäivän päätteeksi oikeusministeriö ilmoitti ennakkotietona äänestäneiden osuudeksi 31,9 prosenttia. Myöhemmin tieto tarkentui 32,3 prosenttiin.
 Osa äänestyspaikoista on tänään auki vielä iltakahdeksaan asti. Ennakkoääniä kertyy siis vielä lisää.
 Mikko Airikka | Yle
 Mistä lisääntynyt äänestysvilkkaus kertoo?
 Ennakkoäänestämisen suosio on lisääntynyt vaalista toiseen.  Esimerkiksi viime presidentinvaaleissa ennakkoon  äänensä antoi yli puolet kaikista vaaleissa äänestäneistä. Aikaisemmissa eduskuntavaaleissa ennakkoäänien osuus ei ole vielä ylittänyt puolta annetuista äänistä, mutta nyt sekin voi olla lähellä.
 Ennakkoäänestyksen suosion lisääntymiselle on löydettävissä useita selityksiä. Yksi käytännön selitys liittyy siihen, että varsinaisena vaalipäivänä äänestyspaikkojen määrä on vuosien mittaan vähentynyt, kun taas ennakkoäänestyspaikkoja on avattu lisää.
 Varsinkin pienemmillä paikkakunnilla matka äänestyspaikalle voi olla pitkä, minkä takia äänestäminen halutaan hoitaa jo etukäteen.
 Ennakkoäänestyksen suosion lisääntyminen voi kertoa myös siitä, että jännittävä vaaliasetelma on saanut näissä eduskuntavaaleissa enemmän väkeä uurnille.
 Nouseeko äänestysprosentti?
 Aiempien vaalien perusteella ennakkoäänestyksen suosion kasvu ei automaattisesti kerro lisääntyvästä äänestysaktiivisuudesta.
 Ennakkoäänestyksen suosion kasvu voi johtua myös siitä, että yhä useampi aiemmin varsinaisena vaalipäivänä äänestänyt siirtyy äänestämään ennakkoon.
 Ylen vaaliasiantuntija  Sami Borg  kuitenkin arvioi, että selvä kasvu ennakkoäänissä voi näkyä myös äänestysprosentin kasvuna. Viime eduskuntavaaleissa äänestysprosentti oli hieman yli 70 prosenttia. Borgin mukaan äänestysaktiivisuus saattaisi ennakkoäänten perusteella kasvaa parilla prosenttiyksiköllä.
 Mitkä puolueet hyötyvät lisääntyvästä äänestysaktiivisuudesta?
 Borg arvioi, että äänestysaktiivisuuden nousu voisi suosia demareita, perussuomalaisia ja vihreitä. Näillä puolueilla on ollut vaikeuksia saada kannattajiaan liikkeelle.
 Esimerkiksi  Ylen viimeisimmän kannatusmittauksen  mukaan suurin osa vaalikamppailun viimeisinä viikkoina tulleesta perussuomalaisten kannatuksesta on peräisin nukkuvien puolueesta eli niiltä, jotka eivät äänestäneet edellisissä eduskuntavaaleissa.
 Vaali-iltana keskustan tilanne näyttää usein ennakkoäänten perusteella paremmalta kuin ääntenlaskun edistyessä. Tämä johtuu siitä, että ennakkoon äänestäminen on suosittua keskustan vahvoilla kannatusalueilla, joilla matka äänestyspaikalle voi olla pitkä. Äänestäminen saatetaan hoitaa ennakkoon kauppareissulla, eikä vaalipäivänä tarvitse lähteä erikseen käymään useiden kymmenien kilometrien päässä äänestämässä.

Kävitkö äänestämässä ennakkoon? Olit mukana tekemässä ennätystä – äänestyspaikoilla enemmän kuhinaa kuin aiemmissa eduskuntavaaleissa


Summary: Presidentti Sauli Niinistö osallistuu Venäjän järjestämään kokoukseen Pietarissa.

Tasavallan presidentillä  Sauli Niinistöllä  ja Venäjän presidentti  Vladimir Putinilla  on ollut kahdenvälinen tapaaminen arktisessa foorumissa Pietarissa.
 Putin sanoi lyhyessä mediatilaisuudessa tapaamisen aluksi, että Suomen ja Venäjän suhteet ovat kehittymässä hyvin.
 Yle näyttää suorana presidentti Niinistön lehdistötilaisuuden presidenttien tapaamisen jälkeen. Sen odotetaan alkavan kello 16.30 mennessä.
 Suomi on toukokuun loppuun asti puheenjohtajana Arktisessa neuvostossa, johon kuuluvat kaikki viisi Pohjoismaata, Venäjä, Yhdysvallat ja Kanada.

Katso suorana kello 16 jälkeen: Presidentti Niinistö kertoo Putinin tapaamisen ja arktisen foorumin annista


Summary: Syyksi Trump ilmoitti EU:n tuen lentokonevalmistaja Airbusille.

Presidentti  Donald Trump  on ilmoittanut Yhdysvaltojen asettavan eurooppalaistuotteille tulleja lähes 10 miljoonan euron arvosta.
 Toimet ovat Trumpin mukaan kosto EU:n lentokonevalmistaja Airbussille maksamista tukiaisista.
 Maailman kauppajärjestön WTO:n odotetaan antavan kesällä päätöksen siitä, onko Yhdysvalloilla sen lupa vastatoimiin.
 WTO päätti viime vuonna, että osa EU:n Airbussille maksamista tukiaisista on laittomia, ja että ne ovat olleet haitaksi amerikkalaiselle lentokonevalmistaja Boeingille.
 WTO linjasi kuitenkin, että myös Boeing on saanut laitonta tukea Washingtonin osavaltiolta 100 miljoonan dollarin arvosta.
 Tuontitullit koskevat muun muassa eurooppalaisia lentokoneita, juustoja ja oliiveja.
 Viime vuoden kesäkuussa Trump määräsi 25 prosentin tuontitullit eurooppalaiselle teräkselle ja 10 prosenttia alumiinille.
 EU vastasi niihin asettamalla 2,8 miljardin euron arvosta tulleja amerikkalaisille tuotteille.

Trump: Yhdysvallat asettaa eurooppalaistuotteille tulleja lähes 10 miljardin euron arvosta


Summary: Siitepölyallergia on yleisin ruoka-allergioiden aiheuttaja aikuisilla.

Allergia- ja yliherkkyystietämyksessä on Suomessa vielä paljon korjattavaa. Yhtenä esimerkkinä ovat epämääräiset ja ristiriitaiset ravintolaruokien allergiamerkinnät.
 Moniallergisten on hankala käydä ravintoloissa. He kokevat ruoka-allergiamerkinnät epäselviksi, koska Suomessa ei ole yhteneväisiä allergiamerkintöjä. Näin totesi Allergia-, iho- ja astmaliiton asiantuntija  Kaisa Toikko   Radio Suomen päivässä (haastattelu alkaa kohdassa 09:45. )
 – Suomessa tuotteita merkitään maidottomiksi, viljattomiksi tai munattomiksi. Muualla Euroopassa vakavasti allergisoivat ainesosat merkitään niin, että tuotteet sisältävät näitä aineita.
 Suomessa ei aina ota selvää, mitä pakkauksen tai ruokalistan merkintä tarkoittaa. Pahimmillaan raju allergiareaktio voi johtaa jopa henkilön kuolemaan.
 – Haluamme liittona edistää sitä, että ruoka-ainemerkinnät yhtenäistettäisiin niin Suomessa kuin Euroopassa. Jos tuotteessa on maitoa, niin silloin se pitää tulla esille, Toikko kiteyttää.
 "Jotain tärkeää jäi tekemättä"
 Allergia-, iho- ja astmaliitto on ryhtymässä voimakkaampiin toimiin yhtenäisten merkintöjen saamiseksi. Matkailu- ja ravintolapalvelut MaRa:n varatoimitusjohtaja  Veli-Matti Aittoniemi  aikoo olla yhteyksissä liittoon selventääkseen, miten liitto aikoo viedä asiaa eteenpäin.
 – MaRa:lla ei ole vielä virallista kantaa allergialiiton avaukseen. Aina kun tavoitteena on lisätä asiakkaalle tarjottavan tiedon määrää, pidän sitä hyvänä ajatuksena, Aittoniemi toteaa.
 Tällä hetkellä EU:n laajuisia allergioita koskevia säännöksiä on vain yksi. Sen mukaan EU:n listauksessa luetellut allergisoivat ruoka-aineet tulee ilmoittaa asiakkaalle joko ruokalistalla tai suullisesti.
 Listausta tehtiin Aittoniemen mukaan pari vuotta sitten, jolloin "jotain tärkeää jäi tekemättä."
 – Tällöin olisimme voineet helposti saada yhteiset, koko EU:ta koskevat käytännöt allergeenien merkitsemiseksi.
 Lue lisää :
 Allergikot syyttävät ravintoloita lukuisista virheistä ja hengenvaarallisista annoksista: "Perusasioista ei ole mitään käsitystä"

Epäselvät ruoka-ainemerkinnät voivat aiheuttaa jopa hengenlähdön – Allergialiitto haluaa merkinnöille EU:n laajuisen yhteneväisyyden


Summary: Jos EU-johtajilta ei heru torstaina nykyistä pidempää lykkäystä, Britannia eroaa EU:sta perjantaina.

EU on valmis antamaan lisäaikaa Britannian puolueiden välisille keskusteluille, jotta jumiutuneelle erosopimukselle löytyisi brittiparlamentissa enemmistön kannatus.
 Britannia hakee EU:lta pitkää lykkäystä Britannian pääministeri Theresa May hakee EU-johtajilta tukea brexitin lykkäämiselle 30. kesäkuuta asti. Tämä hetken tiedon mukaan Britannian EU-eron on määrä tapahtua perjantaina 12. huhtikuuta. Britannian parlamentti velvoitti maanantaina Mayn hakemaan brexitille lisää lykkäystä. May tapaa tiistaina illalla vielä Ranskan presidentin Emmanuel Macronin. Keskiviikkona EU-johtajat kokoustavat brexitistä.
 EU:n brexit-pääneuvottelija  Michel Barnier  toisti unionin kannan asiaan tiistaina päivällä. Britannian pääministerin  Theresa Mayn  EU:n kanssa neuvottelema sopimus ei ole saanut hyväksyntää brittiparlamentissa.
 Barnier kuitenkin sanoi, että EU-eron lykkäyksen pituudella täytyy olla selkeät perustelut.
 Yle seuraa tiistain brexit-käänteitä tässä artikkelissa.
 klo 14.53:  Seuraavaksi May matkustaa Pariisiin tapaamaan Ranskan presidenttiä  Emmanuel Macronia.
 klo 14.30:  Theresa May on tavannut Saksan liittokanslerin  Angela Merkelin  Berliinissä. May yrittää saada Merkelin ja Ranskan presidentin Emmanuel Macronin kannattamaan ehdotustaan, että Britannian EU-eroa lykättäisiin kesäkuun loppuun saakka.
 Jos brexitin jatkoaikaa ei muuteta, Britannia eroaa EU:sta perjantaina kello 23 Lontoon aikaa.

 Lisää aiheesta:
 Brittiparlamentti pakotti Mayn pyytämään brexitin lykkäystä
 Britannia hakee jatkoaikaa brexitille kesäkuun loppuun ja valmistautuu eurovaaleihin – Suomi jäisi ilman sovittua lisäpaikkaa

Yle seuraa brexitin käänteitä: May tapasi Merkelin, yrittää taivutella myös Macronia pitkän lykkäyksen kannalle


Summary: Kuljettajat vaativat tuomioiden kohtuullistamista, vedoten siihen että oikeusprosessin aikana voimaan on tullut uusi taksilaki.

Helsingin hovioikeus on evännyt 77 valittajana olleen Uber-kuljettajan jatkokäsittelyluvan, hovioikeus kertoo  tiedotteessaan .
 Käräjäoikeuden tuomiot jäävät siis pysyviksi.
 Valituksissa kuljettajat olivat vaatineet valtiolle menetettäväksi tuomitun rikoshyödyn määrän kohtuullistamista tai menettämisseuraamusta koskevan vaatimuksen hylkäämistä. Osassa valituksista oli vaadittu lisäksi syytteen hylkäämistä.
 Helsingin hovioikeudessa on ennen tämän päiväistä päätöstä ollut vireillä yhteensä 109 Uber-kuljettajaa koskevaa valitusta. Ne kaikki ovat tulleet hovioikeuden käsiteltäviksi viime vuoden aikana, ja useita kymmeniä viime kesänä voimaan tulleen  uuden tieliikennelain voimaantulon jälkeen .
 Uber-kuljettajien asioita käsitelty useissa oikeusasteissa
 Korkein oikeus katsoi vuonna 2017 tekemässänä ratkaisussa Uber-kuljettajan harjoittaneen ammattimaista henkilöliikennettä ilman taksilupaa ja tuominnut tämän luvattoman taksiliikenteen harjoittamisesta sakkorangaistukseen sekä menettämään valtiolle rikoksella saamansa hyödyn.
 Viime joulukuussa korkein oikeus hylkäsi viiden pääkaupunkiseudulla toimineen Uber-kuskin valituslupahakemukset. Hovioikeus toteaa tämän päiväisessä päätöksessään, että tapauksessa käsiteltiin samoja seikkoja, joita Helsingin hovioikeus arvioi nyt.
 Uber-kuskit olivat vaatineet sakkorangaistuksien hylkäämistä, sillä heidät tuomittiin käräjäoikeudessa luvattomasta taksiliikenteestä uuden tieliikennelain voimaantulon jälkeen. Luvaton taksiliikenne oli tapahtunut ennen uuden liikennepalvelulain voimaantuloa.
 Kuljettajat hakivat KKO:lta valituslupaa  suoraan käräjäoikeuden ratkaisuun niin sanotulla ennakkopäätösvalituksella.
 Uutista päivitetään.
 Aiheesta aiemmin:
 Korkein oikeus hylkäsi Uber-kuskien vaatimuksen ennakkopäätöksestä – Tuomiot luvattomasta taksiliikenteestä pysyvät voimassa
 Uber–kuskit vetoavat korkeimpaan oikeuteen
 Uber aloitti jälleen Helsingissä – maajohtaja: matkustajia runsaasti ensimmäisten tuntien aikana
 Taksiliikenne mullistuu – ainakin nämä asiat sinun on hyvä tietää historiallisesta uudistuksesta

Lähes 80 Uber-kuskin tuomiot luvattomasta taksiliikenteestä jäivät voimaan – Hovioikeus ei myöntänyt jatkokäsittelylupaa


Summary: Hailuodossa asuva Iiris Poukkanen joutui jäämään tänään kotiin, kun lauttaliikenne suljettiin matalan meriveden vuoksi.

– Ehdotin naapurille, että vedetään iltapäiväpitsat yhdessä, kun hänkään ei päässyt töihin. Eiköhän me oteta kotihommien merkeissä tämä päivä,  Iiris Poukkanen  kertoo mottipäivän suunnitelmista.
 Pohjois-Pohjanmaalla Oulun edustalla  Hailuodon lauttaliikenne on keskeytetty , koska merivesi on laskenut liian alas. Eniten harmia lauttaliikenteen pysähtyminen aiheuttaa hailuotolaisille, joiden pitäisi käydä mantereen puolella töissä. Saarella asuu vakituisesti noin tuhat ihmistä.
 Iiris Poukkanen viettää tiistaipäivän kotonaan, kun ei päässyt aamulla töihin.  Iiris Poukkanen
 Poukkanen kertoo huomanneensa jo eilen illalla, että vesi oli matalalla.
 – Lautalle piti ajaa ihan alamäkeen.
 Kunnantalolla ja koulussa hiljaista
 Myös saaren koulussa ja kunnantalolla on tänään tavallista hiljaisempaa, sillä moni opettaja ja kunnan työntekijä käy Hailuodossa töissä mantereen puolelta. Yhteyksien katkeaminen näkyy myös terveyspalveluissa, vaikka hätätilanteessa apua saadaan mantereelta esimerkiksi helikopterin avulla.
 Saarella on paloasema ja vapaaehtoisia sopimuspalokuntalaisia, jotka ovat  paikalla tulipalon sattuessa  (Kaleva).
 Iiris Poukkanen uskoo, että saaren asukkaat saavat tänään hoidettua arkiset askareensa. Lautta voi alkaa liikennöidä mahdollisesti jälleen tiistai-iltana.
 – Ei tämä tunnu vielä miltään. Ei ole alkanut ryöstely, mellakointi eikä muu panikointi, eli ihan rauhallisin mielin täällä ollaan, kertoo Hailuodossa vuodesta 2007 lähtien asunut Poukkanen.
 Hailuodon lautta ajaa Oulun Riutunkarista saareen yleensä kesät talvet. Osan aikaa talvesta lauttayhteys on korvattu jäätiellä, mutta se on suljettu jo tältä keväältä. Jarno Tahvanainen / Yle
 Lauttayhteys Oulusta Hailuotoon on yleensä toiminut hankalissakin olosuhteissa, vaikka aivan tavatonta yhteyden katkeaminen ei ole.
 – Konerikon takia on joskus ollut katkoksia, mutta lautat ovat liikkuneet ansiokkaasti. Lautan ammattitaitoinen väki osaa kyllä arvioida, miten hankalissa tilanteissa pitää menetellä. He joutuvat vasta viime kädessä päättämään, että lautta suljetaan, Poukkanen kiittelee.

Työpäivä vaihtui pitsan paistamiseen – hailuotolaiset jäivät mottiin matalan meriveden takia


Summary: Tuomitut johtivat Hongkongin itsenäisyysmielenosoituksia viisi vuotta sitten.

Yhdeksän Hongkongin itsenäisyyttä ajavaa aktivistia on tuomittu yhteiskuntarauhan häiritsemisestä ja muista teoista.
 Tuomittujen joukossa ovat professorit  Benny Tai  ja  Chan Kin-man  sekä pastori  Chu Yiu-ming , jotka johtivat vuoden 2014 Occupy Central -kampanjaa. Siinä vaadittiin hongkongilaisille laajempaa itsehallintoa ja oikeutta valita oma johtajansa.
 Ihmisoikeusjärjestö Human Rights Watchin Kiina-tutkija  Maya Wang  pitää tuomioita merkkinä ilmaisunvapauden rajoittamisen jatkumisesta Hongkongissa.
 Entinen Britannian siirtomaa Hongkong siirtyi Kiinan hallintaan vuonna 1997.
 Aiheesta kertoo myös  BBC .
 Lisää aiheesta:
 2016:  Yle Hongkongissa: Itsenäisyyden kannattajat ensi kertaa vaaleihin

Hongkongilainen tuomioistuin totesi yhdeksän itsenäisyysaktivistia syyllisiksi – ilmaisunvapautta rajoitetaan


Summary: Tuoreen väitöksen mukaan seeprakalaa voidaan käyttää myös ihmisen streptokokki-infektioiden tutkimisessa.

Seeprakala sopii hyvin koeläimeksi, kun tutkitaan streptokokki-bakteereja. Pneumokokki ja B-ryhmän streptokokki ovat maailman yleisimpiä keuhkokuumeen, sepsiksen ja aivokalvontulehduksen aiheuttajia pienillä lapsilla.
 Tähän tulokseen on tullut filosofian maisteri  Anni Saralahti  väitöskirjassaan, joka tarkastetaan 26. huhtikuuta Tampereen yliopiston lääketieteen ja terveysteknologian tiedekunnassa.
 Seeprakalaa on käytetty jo yleisesti biolääketieteen tutkimuksissa.
 – Seeprakalat tutkimusmallina ovat perinteisiin eläinmalleihin, kuten hiiriin ja muihin nisäkkäisiin, verrattuna eettisiä, helpommin käsiteltäviä ja taloudellisia. Näiden ominaisuuksien lisäksi seeprakalan immuunipuolustus on hyvin samankaltainen kuin ihmisellä, joten seeprakala on houkutteleva malli infektiotutkimuksiin, Saralahti sanoo tutkimustiedotteessa.
 Yksin pneumokokin on arvioitu olevan vastuussa jopa yli puolen miljoonan lapsen kuolemasta vuosittain maailmassa.
 Väitöskirjatutkimus osoitti, että molemmat tutkitut bakteerit aiheuttavat seeprakalassa infektion, joka muistuttaa ihmisen streptokokki-infektiota.
 Nämä tutkimukset osoittivat Saralahden mukaan, että seeprakalan synnynnäinen immuunivaste pneumokokki-infektiossa on hyvin samankaltainen kuin ihmisen vaste. Geneettinen seulonta paljasti, että myös seeprakalalla C-reaktiivisen proteiinin (CRP) puutos saattaa altistaa seeprakalat vakavalle pneumokokki-infektiolle.
 CRP kertoo tulehduksesta.
 – Mikä tärkeintä, seeprakalan avulla voidaan tulevaisuudessa saada tärkeää tietoa pneumokokin taudinaiheuttamismekanismeista sekä ihmisen geneettisistä alttiustekijöistä ja näin luoda uusia lähtökohtia nykyistä tehokkaampien hoitokeinojen kehittämiselle, Saralahti huomauttaa.

Hiirtä eettisempi koe-eläin auttaa lasten vakavien sairauksien tutkimisessa: Seeprakala reagoi yllättävän samalla lailla kuin ihminen


Summary: Abdelkader Bensalah hoitaa eronneen presidentin Abdelaziz Bouteflikan virkaa enimmillään puolitoista kuukautta.

Algerian parlamentti on nimennyt parlamentin ylähuoneen puhemiehen  Abdelkader Bensalahin  väliaikaiseksi presidentiksi.
 Päätös oli odotettu. Bensalah hoitaa presidentin virkaa enimmillään 90 vuorokauden ajan.
 20 vuotta Algeriaa hallinnut presidentti  Abdelaziz   Bouteflika   ilmoitti viime viikolla eroavansa . Mielenosoitukset häntä vastaan olivat jatkuneet useita viikkoja.
 Bensalah on Bouteflikan läheinen liittolainen ja tämän sisäpiiriä. Mielenosoittajat vastustavat Bouteflikan lähipiiriläisten pysymistä vallassa.
 Opiskelijat ovat keskiviikkona marssineet keskeisellä paikalla Algerian pääkaupungin Alger'n keskustassa, kertoo  TSA-Algérie -uutissivusto .
 Lisää aiheesta:
 Koittiko Algeriaankin vihdoin arabikevät? Ei - eikä presidentin ero välttämättä tyynnytä mielenosoituksia
 Ranskan algerialaiset vaativat vanhan kotimaansa politiikkaan täysremonttia – Nuoret haikailevat Macronin kaltaista uudistajaa

Algerian parlamentti nimesi ylähuoneen puhemiehen odotetusti väliaikaiseksi presidentiksi


Summary: Vaalien alla puolueilla on kova luotto siihen, että työllisyysaste saadaan nostettua 75 prosenttiin. Mutta miten tuo temppu tehdään?

Sipilän hallituksen tavoite nostaa työllisyysastetta 72 prosenttiin pidettiin pitkään mahdottomana tehtävänä, mutta tuo  lukema saavutettiin . Nyt poliitikot puhuvat yli 75 prosentin työllisyysasteesta. Nosto tarkoittaisi noin 60 000 työpaikkaa lisää.
 Puolueiden vaaliohjelmissa konkreettisia keinoja on varsin vähän tarjolla, vaikka vaalilupaukset aiotaan rahoittaa työllisyysasteen nostolla.
 Talouskasvun on  ennustettu hidastuvan , ja valtiovarainministeriön  taloudellisen katsauksen  mukaan työllisyysasteen nosto vaatii seuraavalta hallitukselta jälleen rakenteellisia uudistuksia. Sipilän hallituksella  näitä keinoja olivat  mm. kiky-sopimus, aktiivimalli, työttömyysturvan keston lyhentäminen ja työn verotuksen keventäminen.
 Kuinka kovia toimia on luvassa, jos kaikki helpot keinot on jo käytetty? Miten talouskasvun ennakoitu hidastuminen vaikuttaa asiaan? Miten työikäisiä saadaan lisää? Kuinka työtön ja työvoimapulasta kärsivät alat saadaan kohtaamaan?
 Näihin kysymyksiin työaiheisessa vaalitentissä on vastaamassa kunkin eduskuntapuolueen valitsema, työllisyyskysymyksiin perehtynyt ehdokas.
 Lähetyksen juontavat Sanna Savikko ja Jyrki Hara.
 Kysyimme keskustelijoilta: Mikä on mielestäsi tärkein keino työllisyysasteen nostamiseksi?

”Tärkein keino työllisyysasteen nostamiseksi on koulutustason nostaminen, ja vähintään toisen asteen koulutuksen takaaminen kaikille, sillä pelkän perusasteen varassa olevien työllisyysaste on laskenut noin 40 prosenttiin.”

 "Osatyökykyisten nostaminen työelämään. Tarvitaan työkykyohjelma, jonka yhtenä tarkoituksena on kehittää pitkäaikaistyöttömien työ- ja toimintakyvyn sekä kuntoutustarpeen yksilöllistä tunnistamista."

"Työllisyysasteen nostamista saadaan jatkettua, kun talouden kasvaessa esimerkiksi yrittäjävähennystä nostetaan, osatyökykyisten työmarkkina-asemaa parannetaan sosiaaliturvauudistuksen kautta, tutkimuksen, kehityksen ja innovaatioiden rahoituksen nostamista jatketaan, työpaikoilla oppimiseen lisätään tuhat opettajaa ja koulutuksen määrärahoja nostetaan."

 "Työpaikat lisääntyvät, kun saamme uusia suomalaisia tuotteita kansainvälisille markkinoille, ja sitä kautta viennin vetämään paremmin."

 "Tärkein toimi työllisyysasteen nostamiseksi on paikallisen sopimisen lisääminen työmarkkinoilla."

 "Luodaan parhaat mahdolliset toimintaedellytykset yrittäjyydelle, työnteolle ja jatkuvalle oppimiselle. Tämä edellyttää kannustavaa veropolitiikkaa, aitoja työmarkkinauudistuksia, kunnianhimoista perhevaapaauudistusta ja uutta rahoituspohjaa jatkuvalle oppimiselle."

 "Osaavan työvoiman saannin turvaaminen. Vihreät haluaa tehdä koulutuksen kunnianpalautuksen ja esittää koulutukseen lisäpanostuksena koulutusmiljardin, aina varhaiskasvatuksesta korkeakouluhin ja tutkimukseen asti."

 "Paras keino on panostaa osaamiseen. SDP on esittänyt tulevaisuusinvestointeja, kuten oppivelvollisuusiän pidentämistä peruskoulun jälkeen, ratkaisuksi kestävään työllisyyden kasvuun."

 "Suositaan kotimaista työtä ja yrittäjyyttä, muun muassa verotusta keventämällä ja asettamalla suomalaiset työntekijät etusijalle."
 Eduskuntavaalit 2019: Työ -lähetys katsottavissa TV1:llä ja  Yle Areenassa  tiistaina 9. huhtikuuta kello 21.
 Lue lisää:
 Tutustu ehdokkaiden näkemyksiin Ylen vaalikoneessa
 Lue täältä Ylen tärkeimmät vaalijutut
 Yle tarkasti poliitikkojen vaaliväitteitä: lue faktantarkistus

Miten Suomeen saadaan yli 60 000 työpaikkaa lisää? Katso Ylen vaalitentti työstä klo 21


Summary: Lähialueen asukkaiden kuulemisaika päättyy tämän viikon torstaina.

Suomen luterilainen evankeliumiyhdistys Sley on hakenut maisematyölupaa metsän avohakkuulle Sastamalassa. Kuuden hehtaarin hakkuualue sijaitsee aivan Karkun evankelisen opiston vieressä.
 Maisematyölupahakemuksen naapureiden kuulemisaika päättyy torstaina 11.4. Maisemallisesti merkittävälle alueelle suunnitellut avohakkuut herättävät myös vastustusta.
 Yksi vastustajista on Sastamalassa asuva  Timo Ylikomi , joka on itsekin metsänomistaja.
 – Avohakkuille on aina parempia vaihtoehtoja. Olen omissa metsissäni toteuttanut jatkuvan kasvatuksen hakkuita, missä poistetaan isot myyntiin kelpaavat tukit, mutta metsä jää metsäksi, Ylikomi sanoo.
 Hän sanoo, että kun otetaan huomioon istutuskustannukset, molemmat hakkuutavat ovat taloudellisesti yhtä tehokkaita. Ylikomin mielestä Suomessa ei osata ylipäätään ajatella vaihtoehtoja avohakkuille, koska metsänhoitoa on totuttu tekemään niin.
 Ylikomi toivoo, että Sley muuttaisi vielä suunnitelmaansa.
 – Toivon, että asukkaiden mielipiteillä on merkitystä ja he miettisivät vielä vaihtoehtoja – varsinkin kun kyseessä on kristillisiin arvoihin tukeutuva yhdistys.
 "Nyt on aika hakata enemmän"
 Karkun evankelisen opiston rehtori  Marja Koskenniemi  sanoo, että avohakkuu on yhdistykseltä harkittu päätös.
 – Tämä on talousmetsää, jota aika ajoin hyödynnetään ja uudistetaan. Mietimme vaihtoehtoja ja totesimme, että nyt on aika hakata enemmän. Haluan sanoa, että teemme tätä yhteistyössä viranomaisten kanssa, lakien ja säädösten mukaisesti.
 Koskenniemi ymmärtää hakkuiden vastustajia.
 – Minuakin on monesti harmittanut, kun sienimetsääni on metsänomistajan päätöksellä hakattu, eikä suppilovahveroita ole muutamaan vuoteen löytynyt tutuista paikoista. Ymmärrämme huolen ja pyrimme minimoimaan haittoja.
 Rehtorin mukaan tavat, joilla hakkuiden haittoja pyritään estämään, selviävät myöhemmin.
 – Naapureiden kuuleminen on vielä kesken. Mietimme yhdessä ammattilaisten kanssa, miten voisimme toimia.
 Luonnon monimuotoisuus vaikuttaa ihmisen terveyteen
 Metsien avohakkuita on syytä vastustaa muutenkin kuin maisemallisten arvojen takia, sanoo Timo Ylikomi, joka on ammatiltaan lääketieteen professori.
 Hän haluaa tuoda esiin sen, että metsäluonnon monimuotoisuudella on suora vaikutus myös ihmisten terveyteen.
 – Usein ajatellaan, että luonnon monimuotoisuus on vain viherpiiperrystä. Yhä enemmän kuitenkin kertyy tietoa siitä, että luonnon monimuotoisuus ja sen mikrobikasvusto vaikuttavat suoraan ihmisen mikrobikasvustoon iholla, suolistossa ja suussa, hän sanoo.
 Ylikomi toteaa, että juuri mikrobikasvustolla on merkittävä ja suora vaikutus ihmisen fyysiseen terveyteen.
 – Köyhässä mikrobiympäristössä eläminen altistaa monille sairauksille, koska jos ihmisen puolustusjärjestelmällä ei ole parempaa tekemistä, se alkaa kehittää sitä itse ja kääntyy ihmisen omaa elimistöä vastaan.

Avohakkuusuunnitelma herättää vastustusta Sastamalan Karkussa


Summary: Hyvinvoinnin ja terveyden edistäminen katsotaan tärkeimmäksi eriarvoistumisen taltutuskeinoksi.

Sosiaalibarometrin vastaajat ovat huolissaan, että eriarvoisuus syventyy Suomessa lähivuosina, ellei seuraava hallitus tartu ongelmaan ohjelmassaan.
 Sosiaalibarometriin vastanneiden sosiaali- ja terveysjohtajien, Kelan johtajiston ja TE-johtajien mukaan eriarvoisuutta syventävät lähivuosina eniten muun muassa väestön ikääntyminen, työvoiman saatavuuden haasteet, asumisen kalleus ja korkea pitkäaikaistyöttömyys.
 Sosiaalityöntekijöiden vastauksissa korostuvat näiden lisäksi myös kotitalouksien velkaantumisen kasvu ja perusturvaetuuksien matala taso.
 Sosiaalibarometri on sosiaali- ja terveysalan kattojärjestön Sosten tekemä kyselytutkimus, johon haastatellaan sosiaali- ja terveysalan asiantuntijoita.
 "Seuraavan hallituksen on tehtävä selkeä arvovalinta"
 Sosten johtaja ja varapääsihteeri  Anne Knaapi  vaatii, että seuraavan hallituksen on haettava ratkaisuja monella yhteiskunnan saralla.
 – Sosiaalibarometrin 2019 vastauksissa korostuu toista vuotta peräkkäin se tosiasia, että eriarvoistuminen repii juopaa Suomessa. Seuraavan hallituksen on tehtävä selkeä arvovalinta: Annammeko heikommassa asemassa olevien voida entistä huonommin, vai ryhdymmekö toimiin niin, että he voisivat paremmin? Knaapi sanoo tiedotteessa.
 Valtaosa eli 93 prosenttia vastaajista katsoo tärkeimmäksi eriarvoistumista taltuttavaksi keinoksi hallitusohjelmaan hyvinvoinnin ja terveyden edistämisen.
 – Lisäksi hallitusohjelmaan halutaan toimia pitkäaikaistyöttömyyden vähentämiseksi, osatyökykyisten tukemiseksi ja kohtuuhintaisen asumisen turvaamiseksi, tiedotteessa sanotaan.
 Huoli nuorista
 Puolet barometrin vastaajista on huolissaan tukea tarvitsevista nuorista ja muista, joilla on elämäntilanteessaan monia ongelmia. Barometriin vastanneista sosiaalityöntekijöistä vajaa puolet on sitä mieltä, että näiden nuorten hyvinvointi on heikentynyt viimeisen viiden vuoden aikana.
 Yksi konkreettinen tuki nuorille barometrin mukaan on maksuton toinen aste, johon kantaa kysyttiin barometriin vastanneilta. Maksutonta toista astetta kannattivat niin sosiaalityöntekijät (81 %), Kelan johto (76 %), TE-johto (86 %) kuin sote-johtajatkin (61 %).
 – Maksuttomassa toisessa asteessa on kyse yhdenvertaisuudesta. Sillä tuettaisiin heikommassa asemassa olevia nuoria ja perheitä, ja pidettäisiin huolta siitä, ettei perheen taloudellinen tausta ratkaise nuoren koulutusta. Lisäksi kouluissa täytyy panostaa oppilashuoltoon ja ehkäisevään työhön. Pidetään nuoristamme kiinni, sanoo Sosten erityisasiantuntija  Päivi Nykyri .
 Vuoden 2019 barometrissa nousee myös esiin, että velkaantuminen ja henkilökohtaiset talousvaikeudet kietoutuvat yhä useammin heikommassa asemassa olevien ihmisten elämään. Sosiaalibarometrista vastaava Sosten tutkija  Anne Eronen  katsoo, että henkilökohtainen velkaantuminen tapahtuu nopeasti ja helposti pikavippien avulla.
 – Ylivelkaantuminen puolestaan vain kurjistaa jo valmiiksi vaikeassa tilanteessa olevan ihmisen arkea. Barometrissa velkaantuminen nousee esiin etenkin sosiaalityöntekijöiden vastauksissa. Ja heitä on syytä kuunnella, he näkevät läheltä ihmisten arjen, Eronen sanoo.

Sosiaalibarometri: Seuraavan hallituksen ryhdyttävä toimiin eriarvoisuuden syventymisen estämiseksi


Summary: Tunnustus tuli näytelmästä, joka on esitetty vain Taideyliopistossa.

Kritiikin kannukset saa Taideyliopiston teatterikorkeakoulun kasvatti, dramaturgi ja näytelmäkirjailija,  Ilja Lehtinen  (s. 1980). Palkintolautakunta vaikuttui hänen näytelmästään  Elinvoima,  joka käsittelee ilmastonmuutosta ja ekokatastrofia. Helsingin Sanomien kriitikko  Maria Säkö  piti näytelmää  täysosumana .
 Lehtinen kertoo puhelimessa olevansa yllättynyt tunnustuksesta.
 – Kyllä se hienolta tuntuu.  Elinvoimassa  on selvästi ollut jotain sellaista, joka on koskettanut ja puhutellut myös laajemmin, Lehtinen sanoo.
 Näytelmän teksti käsittelee sekä ympäristöahdistusta että ihmisen suhdetta metsään. Siinä käydään läpi tuntemuksia, jotka Lehtisen mukaan liittyvät käynnissä olevaan ympäristökatastrofiin.
 – Nämä aiheet ovat kiinnostaneet minua aina. On vaikea käsittää, miten niitä voisi olla ajattelematta, Lehtinen sanoo.
 Elinvoimassa  Lehtinen tutkii Suomen metsien käyttöä, hyödyntämistä ja varjelemista. Hän paneutuu näytelmässä myös metsänhoitopolitiikan seurauksiin. Juryn mukaan Lehtinen on paneutunut aiheeseensa, eikä tarjoa yksinkertaisia ratkaisuja tai sorru latteisiin johtopäätöksiin.
 Elinvoima  on Lehtisen opinnäyte dramaturgian maisteritutkintoon Teatterikorkeakoulussa.
 Hän suunnittelee parhaillaan uutta näyttämöteosta Universumille, vapaan kentän teatterikoalitiolle. Sen lisäksi Lehtinen on mukana Radioteatterin käsikirjoitusprojektissa.
 Kritiikin kannukset jakaa Suomen arvostelijain liitto. Tunnustus perustettiin vuonna 1961.

Ekokatastrofin ruotiminen toi Kriitikin kannukset Ilja Lehtiselle


Summary: Lehden mukaan yhtiö on tehnyt viime vuosina suuria liikevoittoja.

Hoivayhtiö Attendon hoitokodeista on paljastunut vakavia puutteita Ruotsissa, kirjoittaa  Aftonbladet-lehti .
 Ruotsin sosiaali- ja terveydenhuollon valvontaviranomainen IVO on tehnyt yöaikaan tarkastuskäynnin kahteen Attendon hoitokotiin. Tarkastuksissa paljastui, että hoitokodeissa oli töissä vain kaksi hoitajaa, kun hoidettavia oli kummassakin vähintäänkin 50.
 Tarkastukset kohdistuivat hoitokoti Rösegårdeniin Västeråsissa ja hoitokoti Bantorgetiin Lidingössä.
 Rösegårdenissa asuu 52 potilasta, joilla kaikilla on dementiadiagnoosi. Rakennuksessa on seitsemän osastoa, joten kahdella hoitajalla ei ollut mitään mahdollisuutta valvoa kaikkia hoidettavia.
 Kolmasosa hoidettavista tarvitsi molempien hoitajien apua kolme kertaa yössä esimerkiksi sängyssä kääntymistä tai WC:ssä käymistä varten.
 Myös Bantorgetin hoitokodissa oli 50 potilasta, joita hoitamassa oli öisin vain kaksi apuhoitajaa. Hoidettavat olivat viidellä eri osastolla, jotka sijaitsivat viidessä kerroksessa.
 Viranomaisen päätös
 IVO:n päätöksen mukaan hoitokotien kaikilla osastoilla tuli olla ainakin yksi hoitaja. Päätöksessä todettiin myös, ettei hoitokotien hoidon laatu vastannut laatuluokituksia. Hoidettavat eivät saaneet tarvitsemaansa apua ja turvaa.
 IVO vaatii, että hoitokodeissa on oltava riittävästi henkilöstöä yllättäviinkin tapauksiin. Henkilöstön on voitava vastata potilaiden hälytyskutsuihin ja autettava, kun he kokivat rauhattomuutta, aggressiivisuutta, surua ja tuskaa, mitä dementiapotilaille voi tapahtua.
 Attendolla on 26. huhtikuuta aikaa antaa selvitys, miten puutteet hoidetaan. Jos selvitys ei kelpaa, laitos voidaan sulkea.
 IVO totesi jo viime vuonna, ettei Rösegårdin rakennus sovellu dementiapotilaiden hoitokodiksi edes lyhyaikaisesti. Attendo on valittanut päätöksestä.
 Aftonbladet huomauttaa, että Attendo on viime vuosina kirjannut suuria liikevoittoja. Viime vuonna voitto oli 321 miljoonaa kruunua (noin 30 miljoonaa euroa) ja edellisvuonna yli puoli miljardia kruunua.
 Attendo vastaa lehdelle, että hoitokodit miehitetään tarpeen mukaisesti ja noudattaen tilaajan kanssa tehtyä sopimusta. Yhtiö toteaa myös, että se on investoinut 70 prosenttia liikevoitostaan toiminnan kehittämiseen.
 Attendon toiminnasta on kirjoitettu Suomessakin :
 Yhtenä päivänä kolme hoitajaa jätti tulematta töihin – yllätystarkastus Attendon hoivakotiin Nakkilassa johti sijaisten korvaamiseen vakituisilla
 Hoivakohun riepottelema Attendo kertoi kulujen noususta Suomessa - ja osake syöksyy jälleen
 Attendo keskeyttää tehostetun palveluasumisen hoivakoti Vänrikissä Siilinjärvellä – tarkastuskäynti oli paljastanut isoja puutteita
 Alavudella suljetun hoivakodin toiminta siirtyy pysyvästi pois Attendolta

Aftonbladet: Attendo saa kritiikkiä Ruotsissakin – kaksi hoitajaa, 52 dementiapotilasta


Summary: Navalnyi määrättiin vuonna 2014 kotiarestiin, jota pidennettiin useita kertoja.

Euroopan ihmisoikeustuomioistuin  linjasi keskiviikkona, että Venäjä rikkoi oppositiojohtaja  Aleksei Navalnyin  oikeuksia määräämällä hänet kotiarestiin vuonna 2014.
 Navalnyille helmikuussa 2014 määrättyä kotiarestia pidennettiin useita kertoja. Navalnyitä ja hänen veljeään tutkittiin Venäjällä petoksesta ja rahanpesusta. Navalnyin tukijat pitivät syytteitä poliittisina.
 Kotiarestin lisäksi Navalnyitä kiellettiin viestimästä ulkopuolisten kanssa tai antamasta medialle lausuntoja tapauksestaan. Hänelle asennettiin seurantaranneke.
 Venäjän viranomaiset perustelivat kotiarestia sillä, että Navalnyin pelättiin pakenevan.
 Euroopan ihmisoikeustuomioistuin kuitenkin katsoi, ettei pakenemisen riskiä ollut ja hänen vapauksiaan oli rajoitettu tarpeettomasti.
 Lisää aiheesta:
 Ihmisoikeustuomioistuin: Venäläisen oppositiojohtajan Aleksei Navalnyin toistuvat pidätykset olivat poliittisia
 Oppositiopoliitikko Aleksei Navalnyi pääsi vankilasta Venäjällä – puhui heti Putinin hallinnon rappiosta

Tuomioistuin: Venäjä rikkoi oppositiojohtaja Aleksei Navalnyin oikeuksia kotiarestilla


Summary: Syyttäjäksi on kutsuttu yksi neljästä seksuaalirikoksiin erikoistuneista syyttäjistä, joita Suomesta löytyy.

Syyttäjä on päättänyt nostaa syytteen yhdestä Oulun seksuaalirikoksesta. Se liittyy laajimpaan vyyhtiin, jossa  kahdeksan ulkomaalaistaustaisen miehen epäillään  käyttäneen törkeästi hyväksi alaikäistä tyttöä. Nyt omana juttunaan oikeuteen etenee tapaus yhden epäillyn osalta.
 Ensimmäisen epäillyn osalta syyttäjä on nostanut syytteen törkeästä lapsen seksuaalisesta hyväksikäytöstä ja törkeästä raiskauksesta.
 Oulun  poliisi tiedotti  vain päivää aiemmin, että osa laajimmasta tapauksesta etenee syyteharkintaan.
 Pia Mäenpää  Itä-Suomen syyttäjänvirastosta kertoo, että syyttäjä on saanut koko esitutkinnan ajan materiaaleja käyttöönsä, joten hän on pystynyt tekemään syyteharkintaa jo pitkään.
 Suomessa on neljä seksuaalirikoksiin erikoistunutta syyttäjää ja Mäenpää on yksi heistä. Oulun syyttäjävirastossa ei ole yhtään seksuaalirikoksiin erikoistunutta syyttäjää.
 – Minut kutsuttiin syyttäjäksi laajimpaan kokonaisuuteen liittyen.
 Mäenpää kertoo myös, että laajimman vyyhdin osalta tapaukset on tarkoitus saada käsiteltyä ennen kesälomia.
 Myös toisen tapauksen syyteharkinta on valmistumassa.
 Laajan rikoskokonaisuuden esitutkinta on vielä kesken muiden epäiltyjen osalta. Jokainen juttu käsitellään erikseen.
 Kerromme kohta lisää.
 Lue myös:
 Mies tuomittiin 14-vuotiaan törkeästä seksuaalisesta hyväksikäytöstä Oulussa – 22-vuotias tapasi uhrinsa Snapchatissa ja raiskasi hänet
 Ensimmäinen tuomio Oulun seksuaalirikoksista – uhri alle 10-vuotias tyttö, joka tunsi erityistä luottamusta tekijään
 Toinen Oulun törkeä seksuaalirikosepäily oikeudessa – Tämän tiedämme nyt uhrien ja epäiltyjen määristä ja poliisitutkinnasta
 Mikä erottaa raiskauksen törkeästä seksuaalisesta hyväksikäytöstä? Yle kertoo, mistä Oulun seksuaalirikosnimikkeissä on kyse
 Uhkauksia joukkoraiskaamisesta ja lasten yhteystietojen tiedustelua – kaupunginvaltuutetut kertovat Oulun koventuneesta ilmapiiristä

Oulussa nostettu ensimmäinen syyte laajimmasta seksuaalirikosepäilystä


Summary: Helsingin Kalasatamassa sijaitsevan kauppakeskuksen liiketiloista on vuokrattuna tällä hetkellä 88,5 prosenttia.

Helsingissä kauppakeskus Redissä on lopettanut tähän mennessä kymmenkunta yrittäjää, kertoo kauppakeskuksen uusi johtaja  Aleksi Salminen .
 Kalasatamassa sijaitseva kauppakeskus avattiin viime syyskuussa. Salmisen mukaan tilanne vastaa tyypillistä uuden kauppakeskuksen avautumisen jälkeistä jaksoa.
 Redissä on kaikkiaan  yli 200 liiketilaa . Tällä hetkellä liiketiloista on vuokrattuna 88,5 prosenttia.
 – Meillä on tilat hyvin käytössä, vaikka sadan prosentin vuokrausastetta ei ole saavutettu. Teemme sen tavoitteen eteen päivittäin töitä, että pääsemme kovalla vauhdilla uudelle kymmenelle, Salminen sanoo Ylelle.
 – Joka päivä saa tehdä töitä tosissaan, että pääsee niihin tavoitteisiin, joita on itselleen asettanut, hän jatkaa.
 Uusi johtaja: "Ei haeta syitä, kuka teki mitä – jokainen voi katsoa itse peiliin"
 Redillä on kuitenkin ollut kivinen alkutaival.
 Syksyllä, pian avajaisten jälkeen asiakkaat alkoivat kritisoida kauppakeskusta sekavaksi ja sokkeloiseksi. Marraskuussa puolestaan uutisoitiin, että kauppiaiden mielestä Redissä ei ole ollut asiakkaita odotusten mukaisesti. Samassa kuussa  kauppakeskuksen johtajan kerrottiin vaihtuvan .
 Yle haastatteli viime syksynä muita pääkaupunkiseudun kauppakeskusten johtajia ja  tuolloin nämä kommentoivat, ettei Redin asiakaskato ole poikkeuksellinen : esimerkiksi Kampissa osa yrittäjistä joutui laittamaan lapun luukulle jo varhaisessa vaiheessa, mutta nyt se vetää eniten asiakkaita koko maassa.
 Aleksi Salmisen mukaan negatiivinen syöksykierre on Redissä nyt katkaistu ja hänellä on vahva ja hyvä tunne tulevasta.
 Salminen kertoo, että asiakkailta on tullut palautetta, että ylenpalttinen negatiivisuudessa rypeminen ja pyöriminen ovat kääntyneet enemmän mediaa kuin Rediä vastaan.
 – Ei kuitenkaan haeta syitä, kuka teki mitä. Jokainen voi katsoa itse peiliin.
 "Takana loistava maaliskuu"
 Salmisen mukaan uusien yrittäjien kanssa on neuvotteluja käynnissä ja tavoitteena on saada neuvottelut puolen vuoden sisällä valmiiksi.
 – Tulevaisuus näyttää hyvältä, ja kauppakeskuksella on takana loistava maaliskuu.
 Salmisen mukaan Redissä päästiin maaliskuussa uuteen ennätykseen kävijämäärässä.
 Voit keskustella aiheesta tämän jutun alla tänään tiistaina kello 22 asti.
 Lue myös:
 Helsingin uusi kauppakeskusjätti Redi saa kovaa kritiikkiä kaupunkilaisilta – "Todella sekava ja sokkeloinen, vaikea löytää mitään"
 SRV:n toimitusjohtaja: Viime vuosi oli yhtiön historian heikoin – Kauppakeskus Redi painoi tulosta
 YIT- ja SRV-rakennusyhtiöiden tulos heikkeni – SRV:lle kauppakeskus Redi oli odotettua kalliimpi
 Kauppakeskus Redin myötä Helsinki sai Suomen ensimmäisen hävikkiruokaa myyvän kaupan – tuotteet päätyisivät muutoin jätteeksi

Redissä on lopettanut puolen vuoden aikana kymmenkunta liikettä, sanoo uusi kauppakeskuspomo – mutta "pahin syöksykierre on nyt ohi"


Summary: Eronneen johtajan Nursultan Nazarbajevin arvellaan tehneen suunnitelman jatkosta.

Keskiaasialainen Kazakstan järjestää ennenaikaiset presidentinvaalit 9. kesäkuuta.
 Asiasta ilmoitti Kazakstanin väliaikainen presidentti  Kassym-Jomart Tokajev.  Vaaleja odotettiin aiemmin vasta ensi vuodeksi.
 Ihmisoikeusrikkomuksista syytetty pitkäaikainen presidentti  Nursultan Nazarbajev   ilmoitti kolme viikkoa sitten  yllättäen luopuvansa vallasta. Kazakstanissa on spekuloitu eroilmoituksen jälkeen, kenestä voisi tulla hänen seuraajansa.
 Al-Jazeeran mukaan  Nazarbajev on tehnyt tarkan suunnitelman  eronsa jälkeisistä järjestelyistä.
 Yksi vahva veikkaus on ollut Nazarbajevin vanhin tytär  Dariga Nazarbajeva , joka nimitettiin senaatin puheenjohtajaksi.
 Tokajev sanoi keskiviikkona, että Kazakstanin on jatkettava Nazarbajevin strategian toteuttamista.
 Monien keskiaasialaisten valtioiden tapaan Kazakstanissa on ylläpidetty eräänlaista johtajakulttia. Kazakstanin pääkaupunki Astana nimettiin kunnianosoituksena uudelleen Nur-Sultaniksi Nazarbajevin eron jälkeen.
 Kazakstanissa ei ole koskaan pidetty vaaleja, joita länsimaiset tarkkailijat olisivat pitäneet reiluina.
 Lisää aiheesta:
 Vallanvaihto kazakstanilaisittain: Presidentti astui syrjään, pääkaupunki nimettiin uudelleen – tytär kenties tyrkyllä uudeksi presidentiksi

Kazakstanissa ennenaikaiset presidentinvaalit kesäkuussa – takaako Nazarbajev vallan säilymisen lähipiirillään?


Summary: Hittimetodi lupaa palauttaa kadonneet kiharat, mutta vaatii töitä ja pitkäjänteisyyttä.

Tästä on kyse Curly girl -metodi on amerikkalaisten kampaajien Lorraine Masseyn ja Michele Benderin 2000-luvun alussa kehittämä hiustenhoitorutiini. Metodi välttää mm. silikoneja, sulfaatteja ja kuivattavaa alkoholia hiustenhoidossa. Aiheen ympärille on syntynyt lukuisia youtube-kanavia ja facebook-ryhmiä.
 On aika heittää suoristusraudat roskiin! Ainakin jos kuuntelee suomalaisten kiharapäiden uusimpaan villitykseen hurahtaneita.
 Curly girl -metodin kehittivät amerikkalaiset kampaajat jo 2000-luvun alussa, mutta suomalaiset ovat ottaneet sen tosissaan omakseen tosissaan vasta viime kuukausina.
 Facebookin Curly girl Suomi -ryhmä kasvaa kohisten ja käyttäjät ylistävät metodia:
 Metodi on helpottanut elämää ja antanut vihdoin vastauksen sille, miksi hiukseni ovat olleet niin kuivat. Ensimmäistä kertaa on olo, että hallitsen hiukseni ja saan niistä hyvännäköiset kohtuullisella vaivalla.
 Suurin oivallus itselleni: en ole suorahiuksinen jolla on "huonot ja tottelemattomat" hiukset, vaan minulla on luonnonkiharat hiukset!
 Mutta mistä tässä hommassa on oikein kyse?
 Paljon ohjeita – ja kosteutta!
 Luonnonkiharat hiukset ovat usein kuivat, joten curly girl -metodin noudattajat kosteuttavat hiuksiaan hoitoaineilla ja hiusnaamioilla. Osa jopa pesee hiuksensa pelkällä hoitoaineella. Kiharoita hamuavat välttävät myös hiuksia kuivattavia alkoholeja ja sulfaatteja, sekä silikoneja. Hiustuotehyllyllä saa siis olla tarkkana.
 Hoitorutiiniin kuuluu myös vaihteleva määrä erilaisia muotoilutuotteita kiharavoiteista geeleihin – kovimmat hifistelijät valmistavat geeliä itse pellavansiemenistä tai ksantaanijauheesta.
 Curly girl -metodia noudattavat välttelevät ainesosia, joita löytyy monista tuotteista.
 Hiusten käsittelyssäkin on omat niksinsä: hiuksia ei harjata eikä altisteta kuumuudelle. Monet myös virittelevät yön ajaksi erilaisia turbaaneja ja suojuksia hiusten suojaksi.
 Hyvää on mahdollisuus selvitä halvallakin. Ei tuotteen hinta, vaan se mitä tuote sisältää.
 Helsinkiläinen  Natalia Silo  hurahti curly girliin vuosi sitten. Muutos ei tapahtunut hetkessä, mutta palkitsi lopulta.
 – En itsekään tiennyt, että minulla on näin kiharat hiukset, ennen kuin kokeilin tätä.
 Natalia Silo ryhtyi etsimään kadonneita kiharoitaan vuosi sitten ja muutos näyttää tältä. Natalia Silo
 Valtaosalla on taipuisa tukka
 Kampaaja Katriina Hirvasniemi parturi-kampaamo Säihkystä näkee metodissa paljon hyvää.
 – Kuivat hiukset kaipaavat kosteutta eikä luonnokiharaa kannata harjata kuivana. Sekin on ihan totta, ettei kiharoita kannata pöllyttää kuivalla föönillä pörröiseksi.
 Hirvasniemi ei suosittele kaikille pelkkää hoitoainepesua, sillä hoitoaineissa ei ole samalla tavalla peseviä ainesosia kuten samppoissa.
 Hiusten ammattilainen tietää, että kiharien hiusten hoito-ohjeista voi olla apua suurellekin porukalle.
 – Aika monella suomalaisella on taipuisat hiukset ja täysin piikkisuoria hiuksia on oikeastaan aika vähän. Hiukset voivat myös muuttua elämän aikana useampaan kertaan hormonimuutosten vuoksi.
 Ei oikotietä kiharapilveen
 Curly girlin noudattaminen vaatii paljon työtä eikä ole ihan helppoa.
 Metodiin liitty lukematon määrä erilaisia tekniikoita ja aineita, joissa vain taivas on rajana. On liivatteella totetutettavia proteiinihoitoja, erilaisia mousseja, voiteita, suihkeita ja mystiseltä kuulostavia kirjainyhdistelmiä.
 Metodi on siinä mielessä vaativa, ettei valmiita vastauksia ole – ne on etsittävä ja löydettävä itse. Paljon uutta tietoa omaksuttavaksi, eikä tuloksia saa parissa päivässä/viikossa/kuukaudessa.
 Alkuun pääseminen on tosi hankalaa, koska pitäisi sisäistää niin paljon tietoa kerralla.
 Hankalinta on ollut tottua tähän uuteen minään. Peilistä katsoo eri tyyppi ja se välillä kieltämättä häiritsee.
 Metodiin perehtyneillä on ihan oma termistönsä hiustenhoidolle.
 Kokemukset metodista vaihtelevat
 Ehkä metodin monimutkaisuuden takia hoitorutiinin autuus ei ole ihan kaikille auennut – tai toiminut.  Teräsmeduusat -blogista voit lukea kokemuksen epäonnistuneesta curly girl -yrityksestä.
 Moni kokee metodin tiukat säännöt kuormittavina ja on siirtynyt noudattamaan sitä soveltaen.
 Tästä "uskonnosta" tai "kultista" voi onneksi jokainen poimia itselleen sopivat jutut käyttöön!
 Vaikka metodin nimi viittaa selvästi tyttöjen kihariin, sopii se kaikille sukupuolesta riippumatta.
 Ehkä miehenä on ollut vähän hankala välillä löytää omaan tukkaan sopivia muotoilutuotesuosituksia. Tai löytyy kyllä, mutta hankala miettiä miten toimii maskuliinisemmissa hiustyyleissä.
 Enemmän kuin vain hiusten hyvinvointia
 "Tukka hyvin, kaikki hyvin", kuuluu ikivanha viisaus. Osalla uuden hiusrutiinin noudattajista muukin kuin hiusten hyvinvointi on kohentunut.
 Vuosien suoristamisen jälkeen pyrin vihdoinkin olemaan sinut itseni kanssa ja kantamaan kiharani ylpeänä.
 En ole yhtään sen vähemmän "professional" kuin työyhteisöni suoratukkaiset, vaikka niin sen aiemmin ajattelin.
 Mulla tää on ollut jotenkin todella metafyysisfilosofinen kokemus! Lady Gaga lauloi aikoinaan I'm as free as my hair, I am my hair, ja siihen tiivistyy jotenkin kaikki se, mikä on ollut parasta tässä omien kiharoidensa syleilyssä vuosien suoristamisen jälkeen.
 Natalia Silon metodi on opettanut hyväksymään hiuksensa sellaisena kuin ne ovat.
 – Jokaisella on omanlaiset kiharat ja ne ovat hyvin erilaiset kaikilla. Ei kaikilla pidä olla samanlaiset suorat hiukset.
 Lisätietoa curly girl -metodista löydät esimerkiksi näistä linkeistä:
 How to follow the Curly Girl Method  (Naturallycurly, englanniksi)
 Kiharatukkainen, joko olet kokeillut Curly girl -metodia?  (Iltasanomat)
 Oletko kuullut curly girl -metodista?  (Me Naiset)
 Katso Puoli seitsemän juttu kiharoiden etsimisestä täältä:

 Jutun kursivoidut kommentit on kerätty Curly girl Suomi -ryhmästä Facebookista.

Oletko tietämättäsi kiharapää? Trendikäs curly girl -metodi villitsee ja purkaa myytin suomalaisten suorasta hiuslaadusta


Summary: 14–15-vuotiaat ovat kesätyömarkkinoilla hankalassa raossa. Parhaat mahdollisuudet heille aukeaa kaksiviikkoisissa kesäharjoitteluissa.

Suomen Ammattiliittojen Keskusjärjestö SAK

Samu Hautala  menee heinäkuussa kahdeksi viikoksi töihin Pietarsaaren Citymarketiin. Kyseessä on 15-vuotiaan Hautalan ensimmäinen työpaikka.
 – Kyllä se tuntuu kivalta.
 Hautala on ansainnut rahaa 11-vuotiaasta asti: muun muassa myynyt itse tekemiään leivonnaisia ja käsitöitä ja haravoinut. Aikuisena tähtäimessä on oma yritys.
 – Olen aina tykännyt siitä, että tienaan itse rahat, sanoo Hautala.
 Nuori mies sekä säästää että ostaa. Omilla ansioillaan hän on ostanut muun muassa kännykän ja tabletin.
 Nuorten mahdollisuudet saada kesätöitä ovat parantuneet talouden nousun ansiosta jo pari kesää. Kesätyöt painottuvat kuitenkin täysi-ikäisyyden kynnykselle, arvioi SAK:n koulutus- ja työvoimapoliittinen asiantuntija  Kirsi Rasinaho .
 Kyllähän me nuoria tarvitaan. Jatkossa kilpaillaan työntekijöistä.  KPO:n henkilöstöjohtaja Leif Lindberg
 – Näppituntuma on, että alle 15-vuotiaiden on hankalampi löytää kesätöitä kuin ammatillisissa opinnoissa olevien tai lukiolaisten.
 Samoin arvioi Palvelualojen ammattiliiton PAMin sopimuspäällikkö  Mia Suominen . Tutustu työelämään ja tienaa -mallin kahden viikon kesäharjoittelu on nuorimmille paras väylä päästä työelämän makuun.
 Se on avoin peruskoulu- ja lukioikäisille, ja peruskoululaisistakin onni potkaisee useammin vanhimpia eli ysiluokkalaisia. Aina näin ei silti ole.
 – Paljon on kiinni nuoresta itsestään. En sanoisi, että ikä on se juttu, Suominen sanoo.
 Hän muistuttaa, ettei liian aikaisin toisaalta tarvitsekaan kesätyöputkeen solahtaa:
 – On hyvä käydä työelämässä, mutta takana on pitkä kouluputki, ja koulu on lapsen työtä. Kesälomakin on ansaittu: lapsi saa olla lapsi ja nuori saa olla nuori.
 Sanelma Möttönen ja Leena-Kaisa Petäjä siivoavat ensi kesänä hoivakodissa. Sari Vähäsarja / Yle
 Nyt 17-vuotias Leena Kaisa-Petäjä haki kesätöitä ensi kerran ysiluokalta päästyään. Se kaatui ikään. Viime kesänä hän sai kahden viikon kesäpestin ja leikkasi lisäksi taloyhtiön nurmikkoa.
 Samanikäisellä Sanelma Möttösellä on jo useamman vuoden kesätyökokemus. Hän on siivonnut hoivakodissa kesäisin: ensin pari viikkoa, sitten kuukauden ja viime kesänä jo kahdeksan viikkoa.
 Nuoret tunnistavat, että ikä vaikuttaa mahdollisuuksiin saada kesätöitä. Möttösen paikka löytyi suhteiden avulla.
 – Uskon että kun menin eka kerran tuonne, ei mun ikäiset vielä olleet niin hyvissä työpaikoissa.
 Kun on ekoissa työpaikoissaan, haluaa aina tehdä parhaansa.  Lukiolainen Leena-Kaisa Petäjä
 Petäjä ja Möttönen sanovat, että nuorena kesätöitä halutaan pääasiassa rahan takia. Myöhemmin myös kokemuksen arvo kasvaa. Sanelma Möttönen esimerkiksi on varmistunut siitä, että haluaa työhön, jossa voi hyödyntää sosiaalisuuttaan.
 Myös Leena-Kaisa Petäjä sanoo päässeensä työn makuun ja oppineensa arvioimaan, mitä mihin haluaisi tai ei haluaisi. Omia kykyjä on niitäkin tullut puntaroitua.
 Molempien mielestä nuorten työllistäminen kannattaa: nuori tuo työpaikalle erilaisen näkökulman, valoisuutta ja näytönhalua.
 – Kun on ekoissa työpaikoissaan, haluaa aina tehdä parhaansa. Ja positivisuus ja iloisuus ovat kyllä plussia! sanoo Leena-Kaisa Petäjä.
 Samu Hautala piirtää. Kalle Niskala / Yle
 Makupalat työelämästä auttaisivat nuorta valinnoissa
 Nuorten vaikeus saada kesätyötä on harmillista sikäli, että jo yläkoulussa sekä valitaan aineita tulevia opintoja silmälläpitäen että tehdään alavalintoja.
 – Edelleen opintojen keskeyttämisiä tulee, ja yksi syy niihin on väärä alavalinta, sanoo SAK:n Kirsi Rasinaho.
 Hän ei toisaalta usko, että lyhyt kesätyöpesti useinkaan määrittäisi nuoren tulevaisuuden suunnan. Tärkeämpää olisi saada maistiaisia työelämästä.
 – Nuori oppii kesätöissä pelisääntöjä: että töihin pitää mennä tiettyyn aikaan ja siellä pitää tehdä kaikenlaista – sellaistakin, mikä ei ole aina niin kivaakaan, luonnehtii Rasinaho.
 Pietarsaarelainen Samu Hautala haki ensi kertaa kesätöitä viime vuonna jolloin täytti 14, mutta tuolloin ei tärpännyt. Hän kokee, että useimpiin paikkoihin pitäisi olla vähän vanhempi.
 Nyt kesäpesti varmistui jo hyvissä ajoin. Hautala oli suoraan yhteydessä yritykseen sosiaalisen median kautta ja kyseli mahdollisuuksiaan. Hän uskoo, että henkilökohtainen kontakti auttoi ja suosittelee sitä muillekin.
 Kahden viikon kesäharjoittelu on nuorimpien turva
 Tutustu työelämään ja tienaa -ohjelma on ollut käytössä jo vuodesta 1992, markka-aikaan nimessä roikkui jatko "tienaa tonni". Vieläkin näistä kahden viikon kesäharjoitteluun otettavista puhutaan monella työpaikalla "tonnilaisina".
 Tutustu työelämään ja tienaa -ohjelma koskee peruskoululaisten lisäksi lukiolaisia ja kymppiluokkalaisia, mutta nuorimmille se on varmimpia teitä kesätyöhön.
 Yleisimmin nuoria palkkaavat tätä kautta yksityiset, erityisesti palveluala. Viime vuosina esimerkiksi SAK:n työpaikoista vajaat 20 prosenttia on ottanut ohjelman kautta töihin 13–15-vuotiaita. Määrä ei ole toisaalta viime vuosina juuri kasvanut.
 Nuori saa suosituksen mukaan kahden viikon pestistä määritellyn kertakaikkisen palkan, tänä vuonna se on 350 euroa. Ammattiliitot ovat kuitenkin sopineet monelle alalle isommasta summasta.
 "Haluaisin ostaa mopon ja tarvitsisin työtä"
 Muun muassa suuret Kesko, S-ryhmä ja LIDL ovat mukana Tutustu työelämään ja tienaa -systeemissä. Ylivieskan, Kokkolan, Pietarsaaren ja Vaasan alueilla toimiva Osuuskauppa KPO palkkaa kesäksi 1100 nuorta: 450 varsinaiseen kesätyöhön ja 650 kesäharjoitteluun.
 – Kyllähän me nuoria tarvitaan. Jatkossa kilpaillaan työntekijöistä, ja tällä voi tarjota kokemuksia työelämästä. Tarkoitus on kertoa siitä, millaista työtä meillä on, sanoo henkilöstöjohtaja  Leif Lindberg.
 Kesäharjoittelu poikiikin usein jatkoa.
 – Viime vuoden Tutustu työelämään ja tienaa -nuorista moni on tänä vuonna meillä kesätöissä. Harjoittelu on hyvä tilaisuus nähdä nuori työssä, sanoo päivittäistavaraosaston myyntipäällikkö  Noora Masar ..
 Nuorimmat KPO:lle kesäharjoitteluun tulevat ovat 14-vuotiaita, jotka ovat usein pedanneet kesäharjoitteluaan TET-jaksolla. Osan tavoite on hyvin konkreettinen.
 – Joskus tulee niitä hakemuksia, joissa suoraan sanotaan, että haluaisin ostaa mopon ja tarvitsisin työtä, sanoo henkilöstöjohtaja Leif Lindberg.
 Kassatyökään ei ole poissuljettua alaikäisiltä. Perehdytyksessä aika voi tosin tulla vastaan kovin lyhyissä pesteissä. Kalle Niskala / Yle
 Kesätyöt nähdään esimerkiksi palvelualoilla paitsi työhön kasvattamisena, myös alan markkinointina. PAMin marraskuisen kyselyn mukaan jopa 95 prosenttia kesäharjoittelussa olleista suosittelisi kaupan alaa kaverilleen.
 – Se voi olla ensimmäinen kosketus työelämään, ja meistä hirveän moni muistaa ensimmäisen kesätyönsä, muistuttaa PAMin sopimuspäällikkö Mia Suominen.
 Hänestä onkin äärimmäisen tärkeää avata alaa kesäharjoittelijoille monipuolisesti ja myös antaa vastuuta. Laki ei estä laittamasta alaikäistä vaikka kassalle, joskin kahden viikon pestissä se voi olla hankalaa. Silti nuorelle ei pidä antaa vaikutelmaa, että kaupan ala tarjoaisi vain hyllyttämistä.
 KPO:n kesäharjoittelijat tekevät kaikkea samaa kuin myyjät muutenkin. He työskentelevät yhdessä vakituisten kanssa ja perehdytys tulee työn kautta.
 Hakemuksia tulee satoja, Noora Masar neuvookin panostamaan kuvaukseen itsestään ja syistä, miksi haluaisi juuri tuohon työhön. Työpaikalla taas auttaa se kuuluisa reipas asenne.
 – Kysytään, jutellaan, ei ujostella. Ja se into: näyttää että haluaa tehdä myyjän tehtäviä.
 Kaikille hautausmaillekaan ei enää oteta alaikäisiä
 Ensimmäisiä kesätyöpaikkoja ovat perinteisesti tarjonneet seurakunnat, ja moni onkin aloittanut työuransa hautausmailta. Nykyään sekään ei kaikkialla onnistu, vaan kesäpesteihin otetaan turvallisuussyistä vain täysikäisiä. Esimerkiksi Kokkolan kantakaupungissa näin on, koska työssä joutuu käyttämään koneita.
 Marjukka Talvitie / Yle
 Myöskään esimerkiksi Kokkolan kaupungin 250 kesätyöpaikkaa eivät aukene peruskouluikäisille. Tänä vuonna nuorimmat palkattavat ovat 2002 syntyneitä. Osin kyse on esimerkiksi työturvallisuudesta, mutta myös kuntatalouden tiukkuus vaikuttaa, sanoo työllisyyspäällikkö  Ilkka Rintala .
 – Vakansseja on täyttämättä ja vyötä kiristetään kunnissa. Siihen ei kovin hyvin sovi työkasvatus, mikä on tietysti harmi. Olisi isomman keskustelun paikka, miten tätä työhön kasvattamista tehdään, Rintala pohtii.
 Kaupunki myöntää myös kesätyöpaikkatukea työllistäjille, mutta senkin alaraja on 16 vuotta. Lisäksi Kokkola tarjoaa tänäkin kesänä työtä muutamalle kymmenelle tätäkin nuoremmalle, jotka ovat erityisen tuen tarpeessa.
 Tilanne ei ole huono, mutta voisi olla parempikin
 Nuorten työllistyminen kesällä on käynyt hankalammaksi samalla, kun työelämä on muuttunut aiempaa vaativammaksi ja monet avustavat tehtävät ovat kadonneet. SAK:n Kirsi Rasinaho sanoo, että työn tempo on noussut ja esimerkiksi työturvallisuuden suhteen ollaan aiempaa tiukempia. Työnkuvatkin ovat muuttuneet.
 – Esimerkiksi kioskeilla pitää pystyä myymään olutta, antamaan passeja, hoitamaan pelejä, Rasinaho ottaa esimerkiksi työstä, johon alaikäisellä ei ole asiaa.
 Hän ei silti sano 13–15-vuotiaiden tilannetta huonoksi – lukuja tuon ikäisten kesätyöllistymisestä kun ei ole. Nykyistä parempi se kyllä voisi olla.
 – Toivon, että ihan nuoriakin otettaisiin enemmän töihin, jotta he saisivat kokemusta ja työelämätaitoja. Näytöt auttavat myös työllistymistä myöhemmin. Toisaalta nuorilla on paljon uutta osaamista, jota voisi hyödyntää nykyistä paremmin, sanoo Rasinaho.
 Eikö kesätyötä ole löytynyt? Ei hätää, näillä aloilla paikkoja on vielä

"Kyllä tuntuu kivalta" – 15-vuotias Samu Hautala pääsee kesällä töihin, mutta moneen paikkaan hänen ikäisensä ovat liian nuoria


Summary: Kotkalainen Nitro Games on kasvanut voimakkaasti viime vuosina. Yt-neuvottelut johtivat 21 työntekijän irtisanomiseen.

Kotkalainen peliyhtiö Nitro Games irtisanoo 21 työntekijää. Yhtiön  helmikuussa alkaneet yt-neuvottelut  päättyivät maanantaina. Alun perin vähennystarve oli korkeintaan 30 työntekijää. Osa työntekijöistä on lähtenyt vapaaehtoisesti yt-neuvottelujen aikana.–
 Nitro Games on kasvanut voimakkaasti viime vuosina, ja viime vuoden lopussa päättyneen suuren projektin päättyminen tarkoitti kustannusten leikkaamista. Yhtiöön jää 35 työntekijää.
 Toimitusjohtaja Jussi Tähtisen mukaan yhtiö keskittyy tänä vuonna Heroes of Warland -mobiilipelin kehittämiseen. Nitro Gamesin pelejä on esimerkiksi älypuhelimilla ja tableteilla pelattava taistelu- ja fantasiapeli Medals of War.
 Nitro Gamesin osake on listattu Tukholman pörssin First North -listalla.  Yhtiö listautui  vuonna 2017. Pörssiin listautuneita pelifirmoja on vasta muutama.

Suomalainen pelifirma listautui pari vuotta sitten Tukholman pörssiin – irtisanoo nyt kolmasosan työntekijöistään


Summary: Intian jättiläiskaupungeissa on ilman saastuminen hengityskelvottomaksi jo arkipäivää.  Kysy tilanteesta maassa juuri käyneeltä kirjeenvaihtaja Jenny Matikaiselta.

Intiassa teollisuuden ja liikenteen aiheuttama ilman saastuminen on jokapäiväinen riesa. Etenkin suurkaupunkien asukkaille se on kouriintuntuvampi ongelma kuin ilmastonmuutos.
 Ylen kirjeenvaihtaja Jenny Matikainen kävi juuri intialaisessa Kolkatan kaupungissa, jonka tappavan ilman asukkaat tuntevat keuhkoissaan. Hän vieraili sairaalassa, jossa ilmansaasteiden uhreja hoidetaan.
 Jenny kertoo Intiassa kokemastaan ja näkemästään Intiassa Mistä maailma puhuu -podcastissa.  Sen voit kuunnella tästä .
 Katunäkymä Bangaloressa 7. syyskuuta 2018.  Jagadeesh Nv / EPA
 Saasteista sakea ilma tekee elämän ajoittain sietämättömäksi. Asia nousee säännöllisesti uutisiin myös Suomessa.  Näin esimerkiksi Delhissä viime syksynä .
 Maailman terveysjärjestö WHO arvioi, että ilmansaasteet tappavat vuosittain yli miljoona intialaista.
 Tässä voit kysyä Jenny Matikaiselta havainnoista sekä siitä kuinka intialaiset suhtautuvat tilanteeseen. Onko muutosta näköpiirissä? Onko ilmansaasteiden ja ilmastonmuutoksen taustalla sama tekijä, ja mitä Intian mittakaavassa voidaan asialle tehdä?
 Kysymyksiä voi esittää kommenttiosastossa jo nyt, kello 15:een asti. Niiden esittämiseen tarvittavan Yle-tunnuksen  voit luoda tästä .
 Vastaukset kysymyksiin julkaistaan tässä jutussa kello 14–15.30.

Intian megakaupungit tukahtuvat ilmansaasteisiin - miksi? Mitä tilanteelle voidaan tehdä? Kysy saastekatastrofista kirjeenvaihtaja Jenny Matikaiselta


Summary: Madonna markkinoi uutta levyään Israelin euroviisuissa.

Madonna , 60, esiintyy Eurovision laulukilpailun finaalissa Tel Avivissa,  kertoo israelilainen The Times of Israel.  Verkkosivuston mukaan Madonna esittää kisan väliaikanumeroina kaksi kappaletta. Toinen biiseistä on tuttu Madonna-biisi ja toinen tulevalta levyltä.
 Vahvistus keikan sisältöön on saatu sivuston mukaan konserttijärjestäjä Live Nationin Israelin-toimistosta.
 Madonnan keikkaa ei makseta viisubudjetista vaan sen tarjoaa israelilais-kanadalainen, kiinteistöbisneksellä vaurastunut miljardööri  Sylvan Adams . Esiintymisen hinta on 1,3 miljoonaa dollaria eli hieman yli miljoona euroa.
 Tel Avivin tulevia kisoja on arvosteltu pitkin matkaa Israelin palestiinalaisalueiden miehityspolitiikasta ja ihmisoikeuksien rikkomisesta miehitetyillä alueilla. Tammikuun lopulla joukko nimekkäitä artisteja ja taiteentekijöitä otti yhteyttä  Britannian yleisradioyhtiöön  ja vaati, että BBC painostaisi euroviisujen järjestäjäorganisaatiota, Euroopan yleisradiounionia (EBU) siirtämään kisat pois Israelista. Tähän BBC ei suostunut.
 Euroviisut pidetään Israelissa, koska maata edustanut laulaja Netta voitti kisat viime vuonna Lissabonissa.
 Madonnalla on läheiset suhteet Israeliin. Hän esiintyi siellä viimeksi vuonna 2012 ja on käynyt siellä useaan otteseen pyhiinvaellusmatkoilla. Madonna on kiinnostunut juutalaisesta mystiikasta eli kabbalasta.
 Jutun kommentointimahdollisuus on auki klo 22.00 saakka.

Madonna esiintyy Euroviisuissa miljoonalla eurolla, maksajana liikemies


Summary: Jyväskylässä lumen syvyys on pompannut nollan tienoolta liki 20 senttimetriin alle vuorokaudessa.

Eilisaamuna Ilmatieteen laitoksen tiedot näyttivät lumipeitteen paksuudeksi Jyväskylän Tikkakosken mittausasemalla muutamia senttejä. Tänä aamuna samaan aikaan lukema on 18 cm.
 Tämän verran lunta satoi Jyväskylässä alle vuorokaudessa. Outi Parikka / Yle
 Sakeimmillaan lumisade oli eilen illansuussa. Silloin sademäärä tunnissa oli yli 4 millimetriä. Talviajan nyrkkisääntö on, että millimetrin sademäärä tarkoittaa senttimetriä lunta.
 Sademäärä oli neljän tunnin ajan kolmessa millimetrissä tai sen yli, eli lumeksi muutettuna neljässä tunnissa lunta tuli noin 15 senttimetriä.
 Liikenteessä  yksi ihminen on kuollut henkilöauton ja jakeluauton kolarissa . Keliolot onnettomuuspaikalla olivat huonot.
 Ajokeli on ollut ja on huono myös muualla keskisessä Suomessa.
 Jyväskylän Vehkalammen ylipainehalli laskettiin turvallisuussyistä alas kun lumikuorma alkoi käydä liian painavaksi.
 – Ensimmäinen kerta, kun näin jouduttiin tekemään. Olosuhteet ovat mahdottomat, tietkään eivät ole auki, sanoo Jyväskylän kaupungin liikuntapaikkavastaava  Jarmo Korhonen .
 Tyhjennetty kuplahalli. Petri Aaltonen / Yle
 Sähkökatkoja on esiintynyt vyöhykemäisesti lounaisesta Suomesta Itä-Suomeen. Eniten sähköttömiä talouksia on ollut tänä aamuna, noin 8 000.
 Ennusteiden mukaan lumisade jatkuu edelleen, mutta selvästi eilisestä rauhoittuneena. Aurauskalustot ovat liikkeellä täydellä voimalla.
 Tenho Tornberg / Yle

Lunta satanut paikoin parikymmentä senttiä – liikenteessä vaikeuksia keskisessä Suomessa


Summary: Lounais-Suomen kahden korkeimman poliisimiehen epäiltiin mahdollistaneen työpaikkakiusaamisen Turun poliisilaitoksella.

Lounais-Suomen poliisilaitoksen päälliköiden työsyrjintä- ja työturvallisuusrikosepäilyt eivät etene syyttäjälle.
 Sisä-Suomen syyttäjänvirasto päätti, että poliisipäällikköön  Tapio Huttuseen  ja apulaispoliisipäällikköön  Teijo Ristolaan  kohdistuneet epäilyt eivät etene. Huttusta epäiltiin työturvallisuusrikoksista ja virkavelvollisuuden rikkomisesta. Ristolaa lisäksi vielä työsyrjinnästä.
 syyttäjänviraston kihlakunnansyyttäjä toteaa päätöksessään, että rikoksen tunnusmerkit eivät täyty.
 Tekojen epäillään tapahtuneen useiden vuosien aikana.
 Ylen saamien tietojen mukaan Lounais-Suomen kahden korkeimman poliisimiehen epäillään olleen puuttumatta ja mahdollistaneen Turun poliisilaitoksella tapahtuneen työntekijöiden epäasiallisen kohtelun ja häirinnän eli työpaikkakiusaamisen.
 Asiasta kertoi ensimmäisenä Turun Sanomat.
 Lue lisää:
 Poliisijohtoa epäiltynä useista rikoksista Lounais-Suomessa – kyse työpaikkakiusaamisesta, esitutkinta alkoi
 Avi ohjeistaa Lounais-Suomen poliisia laittamaan työpaikkakiusaamisen kuriin

Lounais-Suomen poliisilaitoksen päälliköiden kiusaamisepäilyt eivät etene syyttäjälle


Työntekijää syytetään kuolemantuottamuksesta, kun hän törmäsi teollisuusalueella trukilla työkaveriinsa.
 Noin 40-vuotias mies menehtyi törmäyksessä saamiinsa vammoihin.
 Tapaus sattui viime toukokuussa Kangasalla, Pirkanmaalla. Syyttäjä vaatii enintään sakkorangaistusta kuolemantuottamuksesta.
 Onnettomuus tapahtui sadevesi- ja viemärijärjestelmiä valmistavan Wavin-Labkon pihalla Lentolan teollisuusalueella. Onnettomuus tapahtui, kun yrityksen työntekijä ajoi trukilla toisen, jalkaisin kulkeneen työntekijän päälle.
 Syyttäjän mukaan miehellä oli sähkötrukin piikeissä pinottuna 15 trukkilavaa, jotka estivät syyttäjän mukaan työntekijää näkemästä riittävästi eteenpäin.
 Lue lisää:
 Työntekijä sai surmansa trukkionnettomuudessa Kangasalla

15 trukkilavaa estivät näkyvyyden: Mies kuoli, kun työkaveri ajoi päälle – syyte kuolemantuottamuksesta


Summary: Kyseinen kampanjointi tapahtui viikonloppuna Narinkkatorilla Kampissa.

Helsingin poliisi epäilee rikosta kevään vaaleissa eduskuntaan pyrkivän puolueen toiminnassa viikonloppuna Narinkkatorilla Kampissa.
 Vaalitilaisuudessa on muun muassa ollut esillä vaalimainoksia, joiden tekstien epäillään täyttävän rikoksen tunnusmerkistön. Poliisin näkemyksen mukaan kampanjointi on ollut vihamielistä ja maahanmuuttajien ja seksuaalivähemmistöjen syrjintään tähtäävää.
 Poliisi on käynnistänyt asiassa esitutkinnan. Rikosnimike on tässä vaiheessa tutkintaa kiihottaminen kansanryhmää vastaan.
 Rikoksesta epäillään kahta eduskuntavaaliehdokasta. Toinen heistä on myös puolueen puheenjohtaja.

Poliisi epäilee: Eduskuntaan pyrkivän puolueen kampanjointi täyttää rikoksen tunnusmerkistön


Summary: Vapauttamisessa auttaa tunnettu ranskalainen valtameritutkija Jean-Michel Cousteau.

Venäjän viranomaiset ovat määränneet, että Tyynenmeren rannalla sijaitsevassa laitoksessa olevat valaat on päästettävä vapaiksi.
 Luonnonsuojelijat ovat olleet pöyristyneitä Nahodkan kaupungin tuntumassa, Vladivostokin alueella olevan yrityksen toiminnasta. Yritys on koonnut merenrannalle rakennettuihin häkkimäisiin rakennelmiin satakunta valasta, jotka on tiettävästi tarkoitus määrä myydä Kiinaan.
 Häkeissä on ollut kymmenen miekkavalasta ja 87 maitovalasta.
 Ilmakuva alueesta 1. maaliskuuta, jolla laittomasti pyydystettyjä miekka- ja maitovalaita on pidetty ja pidetään vangittuina Nahodkan kaupungin lähistöllä Itä-Venäjällä tarkoituksena myydä niitä Kiinan huvipuistoihin.  AOP
 Luonnonsuojelijoiden mukaan häkit ovat valaille aivan liian ahtaat. Valaat eivät kunnolla mahdu uimaan niissä. Vesi on liian matalaa ja olosuhteet muutenkin liian kylmät kyseisille lajeille.
 Tunnettu valtameritutkija  Jean-Michel Cousteau  saapui Nahodkaan perjantaina. Hän on luvannut auttaa Venäjän viranomaisia palauttamaan eläimet luontoon. Cousteau on maailmankuulun tutkijan ja luontodokumenttien tekijän  Jacques Cousteaun  poika.
 Vapauttaminen kesällä
 Cousteau ja Venäjän Kaukoidän alueen kuvernööri  Oleg Kozhemjako  ovat julkaisseet yhteisen tiedotteen, jonka mukaan valaat päästetään vapaiksi.
 Myös Venäjän presidentti  Vladimir Putin  on ottanut kantaa valaiden puolesta. Hän on määrännyt viranomaiset tutkimaan tapauksen ja vapauttamaan eläimet.
 Neljä valaiden pyydystämiseen osallistunutta yritystä onkin jo saanut syytteet Venäjän turvallisuuspalvelulta FSB:ltä.
 Cousteaun ja venäläisasiantuntijoiden laatiman suunnitelman mukaan valaita ei voida vapauttaa välittömästi. Ne siirretään aluksi väljempiin tiloihin, missä ne voivat toipua ahtauden aiheuttamasta stressistä ja mahdollisista vammoistaan.
 Maitovalas lähikuvassa.  AOP
 Hoitajat yrittävät saada ne keräämään itse suuremman osan ravinnostaan, jotta ne eivät enää kiinnittäisi yhtä paljon huomiota niitä ruokkiviin ihmisiin.
 Vapauttaminen tapahtunee kesällä, kun vedet ovat lämmenneet ja valaat toipuneet pahimmasta, kertoo esimerkiksi  Fox News .
 Valaat ovat hyvin arvokkaita pimeillä markkinoilla. Yhdestä miekkavalaasta voidaan maksaa jopa viisi miljoonaa dollaria.
 Valasaltaita ilmakuvassa. AOP
 Valaita ostavat erityisesti kiinalaiset välittäjät, jotka myyvät niitä Kiinaan perustettaviin meriakvaarioihin. Kiinassa on tätä nykyä toiminnassa yli 60 meriakvaariota ja kymmeniä muita on suunnitteilla, kertoo  CBC-uutiskanava .

Venäjällä vangitut ja häkeissä pidetyt valaat vapautetaan luontoon – Valaiden puolesta puhui myös presidentti Putin


Summary: Häiriöstä kärsineet asiakkaat ovat näkivät mobiilisovelluksessaan toisen ihmisen tilitietoja.

S-Pankin mobiilisovelluksessa on ollut häiriöitä viime päivien ajan. Nyt vika on saatu korjattua ja sovellus on avattu asiakkaiden käyttöön, pankista kerrotaan.
 S-Pankin digitaalisesta kehityksestä vastaava johtaja  Carl-Edvard Holmberg  sanoo vian koskeneen noin 200-300 ihmistä. Hänen mukaansa kyseessä ei ollut ulkopuolisen tahon tekemä palvelunestohyökkäys.
 – Syy on omissa sisäisissä tietojärjestelmissä, mistään ulkopuolisen vaikutuksesta ei ole kyse.
 Häiriöstä kärsineet asiakkaat näkivät omassa mobiilisovelluksessaan toisen ihmisen tilitietoja. Muun muassa saldotapahtumat ja tilin omistajan nimet näkyivät.
 Holmberg kertoo, ettei rahallisia haittoja ole kuitenkaan tullut.
 – Rahatoimeksiantoja ei toisen tililtä pystynyt vahvistamaan, eikä toisen sähköistä identiteettiä käyttämään.
 Holmberg kertoo pankin olleen yhteydessä viasta kärsineisiin asiakkaisiin.
 Muut S-Pankin pankkipalvelut, kuten kortit ja verkkopankki, toimivat häiriön aikana normaalisti.
 Pankista kerrotaan, että mobiilisovelluksessa on vielä hitautta ja muutamia testauksia tehdään.
 Lue lisää:
 S-Pankin mobiilisovelluksessa häiriö – asiakkaat näkivät vieraita tilitietoja

S-Pankin mobiilisovellus taas auki – pankki kertoo, ettei kyseessä ollut palvelunestohyökkäys


Telenor ostaa 54 prosentin osuuden teleoperaattori DNA:sta.
 Kerromme kohta lisää.

Telenor ostaa yli puolet teleoperaattori DNA:sta


Summary: Saarella asuu noin tuhat ihmistä, joista suuri osa kulkee mantereella töissä.

Pohjois-Pohjanmaalla Oulun edustalla Hailuodon lauttaliikenne on keskeytetty, koska merivesi on laskenut liian alas.
 Lautan päällikkö  Timo Grönlund  kertoo, että lautta saattaa päästä liikenteeseen vasta iltapäivällä. Hänen mukaansa meriveden korkeus on laskenut 1,12 metriä.
 – Väylä, missä lautta liikennöi on 4,6 metriä syvä ja lautan syväys on 3,8 metriä.
 Grönlund ei muista, että vastaavanlaista olisi tapahtunut kertaakaan hänen 20-vuotisen uransa aikana.
 Hailuodon lauttaa käyttää Grönlundin mukaan aamuisin sadasta kahteen sataan ihmistä, jotka kulkevat mantereelle töihin. Saarella asuu vakituisesti noin tuhat ihmistä.
 Kerromme kohta lisää.

Merivesi liian matalaa, Hailuodon lauttaliikenne keskeytetty ensimmäistä kertaa vuosikymmeniin


Summary: Kiinniotot suoritettiin osittain yleisövihjeiden ja osin poliisin omien toimien ansiosta.

Poliisi on eilisillan ja viime yön aikana ottanut kaikki kolme etsintäkuulutettua miestä kiinni Tampereella. Kiinniotot suoritettiin osittain yleisövihjeiden ja osin poliisin tutkinnan ansiosta.
 – Saaduilla yleisövihjeillä oli suuri merkitys miesten tavoittamisessa ja poliisi kiittää saamistaan havainnoista ja vihjeistä asian selvittämiseksi, poliisi kertoo.
 Tapahtumaketju sai alkunsa perjantaina iltapäivällä, kun neljä miestä pakotti joensuulaisen miehen puukolla uhaten autonsa kyytiin. Miehet veivät uhrinsa Kuopioon. Matkalla he nostivat miehen pankkitunnuksilla rahaa automaatilta sekä ottivat useita pikavippejä.
 Kuopiossa miehet pakottivat uhrin mukaansa majoitusliikkeeseen. Uhri onnistui pakenemaan vasta lauantaiaamuna.
 Asianomistajalle aiheutettiin poliisin mukaan törkeässä ryöstössä huomattavaa taloudellista vahinkoa.
 Kaikkiaan törkeästä ryöstöstä ja vapaudenriistosta epäillään neljää miestä. Heistä yksi pidetettiin jo aiemmin. Myös seurueella aiemmin käytössä ollut Volvo-merkkinen henkilöauto on poliisin hallussa, poliisi kertoi aiemmin.
 Poliisi tekee tällä viikolla päätöksen epäiltyjen esittämisestä vangittavaksi.
 Lue lisää:
 Kolme ryöstäjää yhä karkuteillä – Joensuussa auton kyytiin pakotettu uhri pääsi pakenemaan seuraavana päivänä Kuopiossa
 Ryöstäjät pakottivat uhrinsa auton kyytiin Joensuussa, kuljettivat Kuopioon ja veivät matkalla rahat

Törkeästä ryöstöstä etsintäkuulutetut miehet otettu kiinni Tampereella –  uhri pääsi pakenemaan vasta ryöstön seuraavana päivänä


Summary: Virheellisellä painatuksella koristeltu Vilijonkka-muki myytiin sunnuntaina turenkilaisessa huutokaupassa 6 100 eurolla.

Maailman harvinaisimmaksi arvioidun muumimukin kaupat on purettu. Virheellisellä painatuksella koristeltu Vilijonkka-muki myytiin sunnuntaina 6 100 eurolla turenkilaisessa huutokaupassa.
 Muumimukin huusi itselleen Maskusta huutokauppaan saapunut  Alyona Juntunen.
 Huutokauppameklari  Petri Vuorinen  kertoo Ylelle, että muumimukin kaupat purettiin maanantaina. Mukin korvan sisäpinnasta oli löytynyt pieni hiussärö.
 – Rouva (ostaja) soitti meille asiasta. Kysyin asiakkaalta mitä hän haluaisi asialle tehtävän. Hän kysyi, voisiko kaupan purkaa. Annoimme rahat takaisin ja kauppa purettiin, kertoo Vuorinen.
 Hän sanoo olevansa tilanteesta harmissaan. Hän sanoo särön olleen vaikeassa paikassa ja vaikeasti huomattavissa.
 – Harmittaa tosi paljon. Meillä ei sitä kukaan huomannut, vaikka se meidän tehtävä olisi ollut huomata.
 Vuorinen ei osaa sanoa, myydäänkö muki vielä uudestaan.
 Asiasta kertoi ensimmäisenä  Turun Sanomat .
 Lue myös:
 Maailman kenties harvinaisin muumimuki huutokaupattiin 6 100 eurolla Turengissa – näin mukin huutaminen eteni

Maailman harvinaisimmaksi arvioidun muumimukin kaupat purettiin – Vilijonkka-mukista löytyi särö